Vesti - 29/30.08.2020. - Nezavisni sindikat prosvetnih radnika Vojvodine\nPostoje uslovi za nesmetan i bezbedan početak školske godine!\nPredstavnici Ministarstva prosvete, nauke i tehnološkog razvoja obavestili su na sastanku predstavnike reprezentativnih sindikata u oblasti obrazovanja da su se stekli svi potrebni uslovi za nesmetan i bezbedan početak školske godine na celoj teritoriji Republike Srbije. Na sastanku koji je u četvrtak 27. avgusta održan u Ministarstvu prosvete, nauke i tehnološkog razvoja istaknuto je da je usvojena većina predloga izneta na prethodnom sastanku, kao i da su razjašnjene određene nedoumice iz stručnih uputstava koja su ranije upućena školama.\nPredstavnici sindikata upoznati su da je Ministarstvo prosvete, nauke i tehnološkog razvoja obezbedilo 10.000 vizira koji će preko školskih uprava biti raspoređeni školama u Srbiji za nastavnike i učenike koji zbog zdravstvenih problema ne mogu da nose zaštitne maske. Istaknuto je i da je Ministarstvo u okviru svojih nadležnosti omogućilo da nedostajuća sredstava za higijenu i ličnu zaštitu u pojedinim gradovima i opštinama budu obezbeđena. Kako je rečeno, predstavnici Ministarstva prosvete, nauke i tehnološkog razvoja u prethodnom periodu bili su u svakodnevnom kontaktu sa predstavnicima lokalnih samouprava od kojih su dobijena uveravanja da su obezbeđene dovoljne količine zaštitnih maski, kao i dezinfekciona sredstva za sve obrazovne ustanove.\nPredstavnici sindikata naveli su da će se obratiti Kriznom štabu kako bi se našao način da se ugrožene kategorije nastavnog osoblja zaštite. Sa predstavnicima sindikata razgovarali su pomoćnik ministra za predškolsko i osnovno obrazovanje i vaspitanje Milan Pašić, savetnik ministra zadužen za srednje obrazovanje i vaspitanje Aleksandar Pajić i Miloš Blagojević iz Sektora za srednje obrazovanje i vaspitanje.\nOdbijen zahtev Unije: Škola počinje 1. septembra\nU Ministarstvu prosvete, nauke i tehnološkog razvoja u četvrtak održan je sastanak između sindikata prosvete i predstavnika prosvetnih vlasti, koje smatraju da je bespredmetan predlog Unije sindikata prosvetnih radnika Srbije (USPRS) o odlaganjju početka školske godine. Kako je saopšteno iz USPRS, prosvetne vlasti su najavile da će lokalne samouprave snabdevati 110 hiljada prosvetnih radnika sa maskama, a da će se zdravstvena situacija u školama pratiti i procenjivati na 15 dana. Iz Unije sindikata prosvetnih radnika Srbije posebno ističu da ovom sastanku nije prisustvovao ministar prosvete Mladen Šarčević.\nPodsetimo, predsednica Vlade Srbije Ana Brnabić izjavila je ranije u četvrtak da nije za pomeranje početka školske godine. “Uputstvo o nastavi nismo mogli da damo ranije jer niko nije mogao da predvidi razvoj epidemiološke situacije”, rekla je Ana Brnabić novinarima. “Sve će zavisiti od toga šta je najbolje za učenike i njihove porodice”, izjavila je premijerka uz konstataciju da nema potrebe da se početak školske godine odlaže za dve nedelje, jer je bilo dovoljno vremena za pripremu. “Važno je da deca krenu u školu, naročito najmlađi. Treba da poštujemo rokove”, rekla je Brnabić.\n“Nezavisnost” predlaže samoizolaciju učenika\nGranski sindikat prosvetnih radnika Srbije “Nezavisnost” predložio je u dopisu Ministarstvu prosvete, da Krizni štab razmotri mogućnost da se za školsku decu po povratku iz inostranstva uvede samoizolacija ili dostavljanje negativnog testa na korona virus, a ne samo upozorenje. Sindikat je ocenio da izostanak takvih učenika na početku školske godine ne bi bio prepreka njihovom obrazovanju. “Istovremeno sprečiće se potencijalno širenje infekcije u školi i dodatno obezbediti bezbedni uslovi za obrazovno-vaspitni rad”, piše u dopisu koji je sindikat uputio Ministarstvu.\nPodsetimo, epidemiolog Predrag Kon izjavio je ranije u četvrtak da je moguće da će Krizni štab za borbu protiv koronavirusa preporučiti da deca koja su bila u inostranstvu novu školsku godinu započnu deset dana kasnije, zbog postojanja rizika da se u zemlju vrate zaraženi virusom. “To je važna stvar o kojoj ću pričati na sledećem sastanku Kriznog štaba. Tako bi se rizik od zaražavanja dece u školama smanjio na najmanju moguću meru. To je moja lična ideja koja ima smisla i dobro bi bilo ako bi se usvojila barem kao preporuka”, kazao je Kon za današnju “Politiku”.\nEpidemiolog Zoran Radovanović izjavio je u četvrtak da bi nastava u školama trebalo da se odvija pod što normalnijim uslovima kad god je to moguće , ali je napomenuo da o tome kada će početi školska godina i kakva će biti nastava moraju da se pitaju i nastavnici i roditelji. Radovanović je za N1 rekao da epidemiološka situacija „još nije idealna“ i da se i dalje osećaju posledice „predizborne raskalašnosti“, ali da je bolja, iako „ne treba apsolutno verovati zvaničnim podacima“. On je poručio da u odluku o početku školske moraju da se uključe nastvnici, „koji znaju koliko je primenjivo to što se predlaže“, ali i roditelji, i ukazao da je Ministarstvo prosvete „ignorisalo sindikat prosvetnih radnika čije mišljenje mora da se poštuje“.\nRadovanović smatra da su preporuke Kriznog štaba u vezi sa nastavom „razumne“, ali da bi trebalo imati u vidu i da je uzrast onih na koje se one odnose različit. On smatra da su u kritičnoj grupi deca od šest do 11 godina, jer „tako mala deca ne mogu da rukuju maskom na propisan način, dodiruju lice i različite predmete, pa postoji opasnost da unesu mikroorganizme u nos i oči“. U tim slučajevima, prema rečima Radovanovića, mora se voditi računa o tome kako je maska stavljena, što se ne može prepustiti maloj deci. Radovanović je upozorio i da povratak dece sa letovanja iz zemalja u kojima je epidemiološka situacija gora nego u Srbiji povećava rizik. Predvideo je i da će povratak u šklole „povećati učestalost bolesti“, a da će istu posledicu imati i povratak velikog broja studenata u beogradske studentske domove, pa se može očekivati da se virus i sa njih „prelije na stanovništvo“. On smatra i da „nije razumno“ da se stariji ljudi vakcinišu protiv gripa početkom oktobra, nego „ne pre“ druge polovine novembra, jer se pojava gripa očekuje u drugoj polovini decembra i prvoj polovini januara. Zbog epidemiološke situacije, ne bi trebalo da dođe do otuđivanja između starijih i njihovih unuka, poručio je Radovanović, ali je zaključio da bi trebalo držati rastojanje i da „emocije moraju da se usklade sa razumom“.\nBrnabić obišla FDU: Poboljšati uslove za rad mladim umetnicima\nPremijerka Ana Brnabić obišla je u četvrtak Fakultet likovnih umetnosti gde je najavila rekonstrukciju i izgradnju novih objekata za taj Fakultet, ali i za Fakultet muzičke umetnosti i Fakultet primenjenih umetnosti. Premijerka je ocenila da se moraju poboljšati uslovi za rad radnicima u kulturi i na taj način im pokazati koliko je državi važan njihov rad, kao i da bi se od početka karijere osećali kao dovoljno priznati članovi društva. Brnabić je kazala da postoji nekoliko aspekata iz kojih je rekonstrukcija i izgradnja još jednog objekta za Fakultet likovnih umetnosti, nakon čega će taj Fakultet imati na raspolaganju 9.500 kvadratnih metara, važna i kazala da je jedan od njih taj što se red mora uvoditi u zemlji. “Nedopustivo je da imamo objekte čija je gradnja započeta pre 30, 40 godina, a da je nezavršena. Ovde imamo objekat sa čijom izgradnjom je započeto devedesetih godina i stoji u sivoj fazi jer nije imao dozvole za rad. Vreme je da ga uklonimo i da izgradnjom i rekonstrukcijom damo svim studentima i profesorima bolje uslove za rad”, kazala je premijerka.\nPored FLU, planira se i izgradnja zgrade za Fakultet muzičke umetnosti, koji kako je podsetila Brnabić, radi više od 80 godina u privremenom objektu u parku Manjež. “Studenti vežbaju na hodnicima, u toaletima, potpuno neuslovno za rad preko 80 godina. Na taj način im kao društvo šaljemo poruku da nam nisu važni iako nam daju i ostavljaju veliku vrednost”, kazala je Brnabić. Kako je navela, za Fakultet muzičke umetnosti su se mnogo borili i tražili pravu lokaciju, a sada je određena lokacija na donjem Dorćolu u okviru linijskog parka. “Radi se na dokumentaciji, biće na 25.000 kvadratnih metara i time šaljemo potpuno drugačiju poruku i kažemo im na pravi način hvala”, naglasila je premijerka.\nI Fakultet primenjenih umetnosti ima neuslovnu zgradu, kazala je Brnabić i dodala da će se za taj Fakultet raditi ceo potez od Karađorđeve ulice do Kosančićevog venca, a imaće 11.500 kvadratnih mera. Navela je da su sadašnjem državnom rukovodstvu obrazovanje i kultura posebno važni i da moraju da poboljšaju uslove u kojima rade mladi umetnici. “Svakako moramo da poboljšamo uslove u kojima rade naši mladi umetnici kako bismo kao država dali signal da su nam obrazovanje i kultura važni, jer sva se društva na to oslanjaju. U 18. i 19. veku ministarstva sile bila su ministarstvo unutrašnjih poslova i vojske, a u 21. veku prosvete i kulture”, kazala je premijerka.\nDekan Fakulteta likovnih umetnosti Dimitrije Pecić istakao je da je današnji datum značajan za tu obrazovnu instituciju jer se zatvara tender za rekonstrukciju i izgradnju novih objekata. “Tako nešto se svakom fakultetu dešava u 50, 60 godina. Prostor se održava, ali nikada nije urađena ovakva rekonsrrukcija kao što će biti sada. Sa svim tim radovima biće podmirene i trenutne potrebe, ali i potrebe za narednih 50 godina”, kazao je profesor Pecić. Ocenio je i da s obzirom da su studenti aktivni i u zemlji, ali i u inostranstvu, na ovaj način podržava i razvoj kulture u Srbiji.\nPreporuke “zaobišle” specijalne škole\nIako su pojedini predstavnici reprezentativnih prosvetnih sindikata tražili da se početak školske godine zbog koronavirusa odloži za dve nedelje, Ministarstvo prosvete je taj predlog odbacilo. Saopštili su da će škola početi 1. septembra, jer su, kako uveravaju, obezbeđeni svi uslovi. Međutim, nastavnici i profesori upozoravaju da je situacija i dalje kritična. Kako bi početak školske godine bio “pod konac”, resorni ministar Mladen Šarčević je zakazao sastanak sa predstavnicima prosvetnih sindikata. Međutim, argumente sa njima nije ukrstio, jer se na sastanku nije pojavio. Umesto njega, sa sindikalcima su razgovarali njegovi saradnici koji su im preneli da ministarstvo nije promenilo stav i da školska godina kreće po planu. “Naš cilj nije da se krene u školu 1. septembra, nego kad se krene da se ide u školu, ja mislim da bi to trebalo da bude i cilj ministarstvu, ali očigledno su tu nekako terminologije se posvađale, ako ne i sindikat i ministar, tako da nismo se ništa dogovorili, jer nikakvih konstruktivnih dogovora nije ni moglo biti”, kaže Jasna Janković iz Unije sindikata prosvetnih radnika.\nA da li su i koji dogovori postignuti, iz Ministarstva prosvete u saopštenju nisu precizirali. “Predstavnici Ministarstva prosvete obavestili su na današnjem sastanku predstavnike reprezentativnih sindikata u oblasti obrazovanja da su se stekli svi potrebni uslovi za nesmetan i bezbedan početak školske godine na celoj teritoriji Srbije. Predstavnici sindikata su upoznati i da je Ministarstvo prosvete obezbedilo 10.000 vizira koji će preko školskih uprava biti raspoređeni školama u Srbiji za nastavnike i učenike koji zbog zdravstvenih problema ne mogu da nose zaštitne maske”, navodi se iz ministarstva.\nDa bi preporuke ministarstva po pitanju bezbednosti morale da budu bolje, saglasni su članovi Građanskog saveta za krizne situacije društva “Koraci”. Zbog toga su kako kažu, objavili smernice i preporuke za rad u školama za vreme epidemije i pozvali predstavnike vlasti da im se pridruže u pronalaženju najboljeg rešenja za organizovanje nastave. “U sred zlatnog doba nema dovoljno maski za decu, sve vreme nam se govori da nastava mora da prati trendove 21. veka, onda se vraćamo na jedan srednjovekovni model rada”, kaže Vesna Vojvodić Mitrović, nastavnica srpskog jezika.\n“Vrlo je jasno da u narednoj školskoj godini nema idealnih rešenja, da ni jedna škola neće moći da funkcioniše po nekom unapred zadatom planu koji je možda sastavljen u ministarstvu i da će svaka škola biti jedan mali svet za sebe i da će na neki način morati da nalazi rešenja za probleme koji će verovatno stalno da se pojavljuju i da iskaču”, mišljenja je Aleksandar Baucal, profesor Filozofskog fakulteta.\nIako, škola nije počela, problema već ima. Defektolog Tamara Vasiljević ukazuje da je resorno ministarstvo u svojim preporukama zaobišlo specijalne škole. Jer kaže da je ostalo nejasno kako će u tim ustanovama funksionisati nastava i kako će se sprovoditi epidemiološke mere. “Vi ne možete detetu sa autizmom staviti masku i očekivati da ono iako je prilagođeno, iako je par godina provelo u školskoj ustanovi da se ponaša normalno, verovatno će reagovati strahom, taj strah izaziva agresiju, ili autoagresiju i tako dalje, moram da kažem da su specijalne škole pre dve nedelje poslale ministarstvu dopis sa pitanjima šta da radimo, ali odgovor nismo dobili”, rekla je Tamara Vasiljević, defektolog u specijalnoj školi.\nBošnjačko nacionalno veće (BNV) i u novoj školoskoj godini, organizovaće nastavu na daljinu za učenike koji se obrazuju na maternjem bosanskom jeziku. – Ovo je saopštila predsednica BNV Jasmina Curić na sastanku sa direktorima osnovnih škola u Sandžaku,u kojima je nastava organizovana na bosanskom jeziku. Direktori su informisani i o procesu reformisanja udžbenika za 3. I 7.razred osnovne škole. Programom je obuhvaćeno 20 udžbenika, 14 je završeno,odobreno i odštampano, sledi, njihova isporuka školama. BNV je obezbedilo besplatne udžbenike za učenike prvih razreda osnovne škole. Reč je o donaciji Turske agencije za razvoj (TIKA), vredne 100 hiljada evra. BNV i TIKA zajedno, kroz ovakve donacije, rade na promovisanju i poboljšanju nastave na maternjem jeziku Bošnjaka u ovom delu Srbije. Nastava na bosanskom jeziku, u redovnu nastavu, uvedena je školske 2013./2014.godine. Izvodi se u više od 30 obrazovno-vaspitnih ustanova (predškolske ustanove i osnovne i srednje škole) u sandžačkim opštinama. Koliko je dece obuhvaćeno ovom nastavom još nije saopšteno.\nMinistarstvo obezbedilo 10.000 vizira\nMinistarstvo prosvete, nauke i tehnološkog razvoja obezbedilo je 10.000 vizira za učenike koji zbog zdravstvenih problema ne mogu da nose zaštitne maske. Viziri će preko školskih uprava biti raspoređeni školama u Srbiji, izjavio je šef kabineta ministra prosvete, nauke i tehnološkog razvoja Nenad Radić. On je naveo da je Ministarstvo prosvete, nauke i tehnološkog razvoja u svakodnevnom kontaktu sa predstavnicima lokalnih samouprava i da je dobilo uveravanja da su obezbeđene dovoljne količine zaštitnih maski, kao i dezinfekciona sredstva za sve obrazovne ustanove.\nMinistarstvo je još pre mesec dana uputilo dopis lokalnim samoupravama da u okviru svoje nadležnosti obezbede zaštitna sredstva. Svakodnevno smo bili u kontaktu sa nadležnima u lokalnim samoupravama i preduzeli smo sve mere da školska godina počne na najbezbedniji način, kazao je Radić. On je napomenuo da je ove sedmice Ministarstvo kontaktiralo i one lokalne samouprave gde je u toku formiranje organa upravljanja. Reč je o manjem broju lokalnih samouprava od kojih smo dobili uveravanja da su obezbeđena potreba sredstva i da postupaju u skladu sa svojim obavezama, kazao je Radić. On je istakao da su i učenički i studentski domovi spremni za početak rada i novu školsku godinu i naveo da se radi na obezbeđivanju zaštitnih sredstava za visokoškolske ustanove.\n“Crvena linija” o novoj školskoj godini u suživotu sa koronavirusom\nDok resorni ministri širom regiona tvrde da je za početak nove školske godine sve spremno i pod kontrolom, kao i da se više od 97 odsto roditelja izjasnilo za nastavu u školi, neki sindikati prosvetnih radnika smatraju da ulazak u učionice trenutno nije epidemiološki bezbedan, uz bezbroj otvorenih pitanja.\nKo, kada i gde mora da nosi maske, šta kada dete neće? Da li đaci i nastavnici idu u karantin kada se neko razboli? Da li zdravstveno ugrožene grupe đaka i nastavnika moraju u školu? Ko će sa detetom biti u kovid učionicama? Šta sa školama koje nemaju dovoljno prostora, ali ni sredstava za stalnu dezinfekciju?\nO novoj školskoj godini u suživotu sa koronavirusom u Crvenoj liniji koja je bila na programu u petak u 20 sati govorili su Jasna Janković, predsednica Unije sindikata prosvetnih radnika Srbije Momor Karin, pomoćnik ministra nauke i obrazovanja Hrvatske i Goran Čerkez, zamenik ministra zdravlja FBIH. Emisiju možete pogledati i na odloženo na N1.\nStudenti predali peticiju sa 11.000 potpisa za niže školarine\nPeticija od 11.000 potpisa, kojom se traži 30 odsto niže školarine, predata je u petak rektorki Beogradskog Univerziteta Ivanki Popović ispred Rektorata Univerziteta u Beogradu, Tim povodom u 12 časova, kako su dodali, je organizovan performans i konferencija za štampu. „Nakon pokretanja ove inicijative koju su pokrenuli studenti univerziteta u Beogradu, Kragujevcu, i Nišu u okviru Tima „Kreni – Promeni“ ohrabruju pozitivna reakcija predsednice KONUS-a i rektorke Ivanke Popović da će se o ovom pitanju raspravljati na sednici Univerziteta 9. septembra. Ovo je prilika za nadležne organe, Ministasrtvo prosvete i Mladena Šarčevića, ali i Vladu Srbije i premijerku Anu Brnabić da reaguju po ovom pitanju i podrže mlade ljude u Srbiji pomažući fakultete čija bi održivost smanjenjem školarina bila potencijalno ugrožena“, navode u saopštenju.\nMinistar posetio sportski kamp za decu sa Kosova i Metohije\nMinistar prosvete, nauke i tehnološkog razvoja Mladen Šarčević obišao je u četvrtak sportski kamp u Beogradu u kome borave deca sa Kosova i Metohije, uzrasta od 12 do 15 godina. Deca sportisti sa Kosova i Metohije smešteni su u Domu učenika „Patrijarh Pavle“. Sportsko udruženje „Sportstars“ pokrenulo je ovu akciju sa ciljem zajedničkog unapređenja sportske i omladinske saradnje među mladima, a sportske aktivnosti će se odvijati u pet olimpijskih disciplina – košarka, odbojka, tenis, fudbal i rukomet. Naš zadatak je da ovaj projekat nastavimo, proširimo i da bude što više dece uključeno, rekao je ministar Šarčević.\nMinistar je naveo da će Ministarstvo biti partner ovakvim akcijama koje promovišu sport i zdrave stilove života. U cilju što kvalitetnijeg realizovanja kampa ovo Udruženje je dobilo podršku Kancelarije za Kosovo i Metohiju i Grada Beograda. Skupu su prisustvovali i Andreja Mladenović, pomoćnik gradonačelnika Beograda, kao proslavljeni treneri Bogdan Obradović i Željko Tanasković.\nKruševac: Đaci u Parunovcu kreću u “pola škole”\nNekoliko kilometara od centra Kruševca postoji škola koja je do pola moderna, a od sredine zgrade na prvom spratu, hodnik, plafoni i čitave učionice se raspadaju i u taj deo učenici i nastavnici više ne smeju. Ipak, početak nove školske godine gradonačelnica Kruševca najavljuje na vreme, a kada će škola biti rekonstruisana, kaže – ne zna i ne zavisi od nje. Put od škole u Parunovcu kod Kruševca, preko gradonačelnice ovog grada, pa do Kancelarije za javna ulaganja Vlade Srbije – prešli smo i nismo saznali kada će roditelji bezbrižno ovde slati decu na nastavu. Istina je, kaze za N1 Marko Blagojević iz Kancelarije za javna ulaganja, da ona trenutno nije ni u planu, iako je prva žena Kruševca i direktor škole očekuju, jer je “sve rešeno”.\n“Opredelili smo se posle ozakonjenja da uđemo u projekat Kancelarije za javna ulaganja. Projekat je urađen kompletno, dobijena je saglasnost, dobijena je saglasnost MUP-a na kompletnu dokumentaciju, i rekonstrukcija je trebalo da krene ove godine, avgusta meseca”, izjavio je Ivan Ilić, direktor osnovne škole u Parunovcu. Para sada nema, kažu u Kancelariji za javna ulaganja, pa zato kruševackoj administraciji nije ni naloženo da raspiše tender za izvođaca radova na sređivanju škole. Na pitanje da li zna kada će se steći “finansijski” uslovi – direktor ove Kancelarije odgovara – da ne može da da odgovor na to pitanje, ukazujući da je ono pre za Ministarstvo finansija.\nI dok prebacivanje pitanja traje, stiže 1. septembar, za male Parunovčane dan kada će krenuti u “pola škole”. tara zgrada je iz 1962. godine, a noviji i kažu ovde – “zdraviji” deo je iz 1989. Isključivo će se u njemu nastava i odvijati. “Deca isključivo borave u novom delu koji je potpuno bezbedan”, kazao je direktor Ilić. U 12 učionica, među kojima su i prostorije koje se upravo sada pretvaraju u to. Da nije bilo korone, siguran je direktror Ilić, rekonstrukcija bi do sada otpočela. A šta je bio problem da još pre četiri godine, kada je stari prostor krenuo definitivno da propada, bude urađena sanacija? “Škola nije bila legalizovana, tako da niko ni pre mene, dok ja nisam završio taj deo s legalizacijom, nije mogao da podnese nijedan projekat, da bi došlo do rekonstrukcije škole. Sređivali smo je, zatvarali smo rupe, ali prva zima i – voda probije unutra”, ispričao je Ilić. “Rok postoji i kancelarija će morati da se izjasni u nekom narednom periodu šta će da bude – da li će ove godine da krenu s papirologijom i sa raspisivanjem tendera, jer sva je dokumentacija kod njih, odobrenje je kod njih, sve je kod njih”, navodi Jasmina Palurovic, gradonačelnica Kruševca. Dakle, prema planu, iako tako ne izgleda, ovo će biti najmodernija osnovna škola u Kruševcu. Biće rekonstruisana cela. Samo kada, ne zna niko.\nSovjetski parlament na današnji dan 29. avgusta 1991. godine je suspendovao Komunističku partiju i zamrzao njene bankovne račune, pod optužbom da je bila umešana u pokušaj državnog udara (19-22. avgusta).\nRektor Univerziteta Megatrend Mića Jovanović izjavio je za portal Nova.rs da je Fakultet društvenih nauka nastao „bukvalnim prebegavanjem nastavnika sa Megatrenda“, uz opasku da je njegovo mišljenje „da je Srpska napredna stranka htela da napravi svoju instituciju“. On je ocenio da je program FDN „zbrada-zdola“. „Oni su pokupili programe Megatrenda i napravili potpuno nelogičan skup različitih predmeta. To je sve sklepano i oni dugo nisu mogli da dobiju akreditaciju. Verovatno su, uz pomoć nekog iz političkog vrha, na kraju došli do nje“, rekao je Jovanović za Nova.rs. Prema njegovim rečima, mnoštvo je razloga zbog čega su profesori „pobegli“ sa njegovog fakulteta, ali je glavni problem bio novac, odnosno kašnjenje plata. Ocenio je da je stvaranje FDN udar na Megatrand i da se oseća iskorišćenim i da su na Megatrend dolazili „svi mogući političari“, a da su tri ministra bila predavači – Zorana Mihajlović, Žarko Obradović i Alisa Marić. „Ovo je deluje kao udar na nas, već dugo je postojala ideja da se preotme Univerizet koji sam ja trideset godina gradio. Oni u tome nisu uspeli, ja sam i dalje jedini, neprikosnoveni stoprocetni vlasnik“, poručio je Jovanović.\nPolicijski službenici Srbije – predavači, snimaju časove onlajn-nastave predmeta „Osnovi bezbednosti dece u osnovnim školama“, saopštilo je Ministarstvo unutrašnjih poslova. Na tome radi više od 3.000 policajaca, a ministar Stefanović DR Nebojša je u četvrtak prisustvovao snimanju časa o bezbednom korišćenju interneta, posebno društvenih mreža.\n“Važno je da deca budu „što dalje od predatora – od onih koji im nude drogu, onih koji ih vrebaju na internetu ili onih koji mogu da ih ugroze u saobraćaju, kao i da nauče kako da se sačuvaju od požara, poplava i zaštite od svake vrste nasilja“, rekao je DR Nebojša. Ministar je pre tri godine inicirao uvodjenje nastavnog predmeta „Osnovi bezbednosti dece u osnovnim školama“. U okviru tog programa aktivni i penzionisani policajci su do sada održali više od 163.000 predavanja učenicima prvog, četvrtog i šestog razreda osnovnih škola. Stefanović je rekao da je Ministarstvo priptemilo besplatnu aplikaciju – vodič za bezbednost dece, namenjenu i roditeljima.\nU najvećem delu Nemačke minimalna kazna za nenošenje maske biće 50 evra kako bi se sprečilo širenje koronavirusa, rekla je kancelarka Angela Merkel nakon onlajn sastanka sa guvernerima saveznih država. Zvaničnici su se dogovorili i da do decembra bude produžena zabrana velikih okupljanja na kojima se ne može održati socijalna distanca. Federalne vlade 16 saveznih država decentralizovane Nemačke imaju konačnu odluku kada se radi o uvodjenju i primeni mera. Zbog različite primene mera došlo je do konfuzije na saveznom nivou. Merkelova je zbog toga danas konsultovala guvernere radi bolje koordinacije i navela da su se svi, osim istočne Saksonije-Anhalt, saglasili oko minimalne kazne. Apelovala je na Nemce da ne putuju u takozvana “rizična područja”, što su za Nemačku sada pre svega SAD, a zatim i većina država van EU, ali i neke članice Unije. Dodala je da će besplatno testiranje ljudi koji dolaze u Nemačku trajati do 15. septembra, kada će testovi biti preusmereni na staračke domove, bolnice, škole, predškolske ustanove i migrantske centre kako bi se sprečilo širenje zaraze korona virusa.\nLjudi koji dolaze iz “nebezbednih područja” moraju u karantin 14 dana ukoliko nemaju negativan test koji mogu da urade tek nakon petog dana karantina. U poslednja 24 sata u Nemačkoj je potvrdjeno 1.507 novozaraženih. Poslednjih nedelja, najveći broj zaraženih je virus doneo sa putovanja ili velikih okupljanja. Merkelova i guverneri se i dalje nisu dogovorili oko mera vezanih za maksimalno ograničenje za privatne proslave, a kancelarka je rekla da to pitanje mora ostati na stolu posebno jer dolaze hladniji meseci koji će proslave premestiti u zatvorene prostore. Kancelarka je takodje apelovala na pojačane higijenske mere u školama kako bi se izbeglo zatvaranje škola na nacionalnom nivou. Stotine škola su do sada prijavile zaraze, a hiljade djaka i nastavnika je u karantinu.


Svet bezbednosti - Nove sirene za opasnost u Beogradu do kraja 2017.\nNove sirene za opasnost u Beogradu do kraja 2017.\nDatum vesti: 25.1.2016, 13:46\nDo kraja ove godine biće postavljene sirene za opasnost u Obrenovcu, dok će u drugim beogradskim opštinama postavljanje novih sirena biti završeno tokom sledeće godine, najavio je 22. januara gradonačelnik Beograda Siniša Mali.\nPostavljanje sirena omogućeno je nakon što je izrađena Studija akustičnosti, precizirao je Mali, dodajući da će do kraja godine biti definisan i usvojen Plan spasavanja na teritoriji grada.\n"Beograd će biti prva lokalna samouprava koja će do kraja godine imati spremna sva neophodna dokumetna da se reaguje u vanrednim situacijama", poručio je Mali na otvaranju obuke štabova za vanredne situacije u beogradskom Hotelu M. Time se, kako je dodao, doprinosi većoj bezbednosti građana, ali i daje primer drugim lokalnim samoupravama da naprave planove kako treba da reaguju u vanrednim situacijama.\n"Grad je bezbedniji i sigurniji nego pre dve godine, a ovakvi treninzi će omogućiti da operativno ojačamo", poručio je Mali\nOn je dodao da je Grad sa preduzećima Srbijavode i Beogradvode uradio analizu svih rečnih slivova na teritoriji grada, kao i da su obnovljeni svi bedemi i nasipi nakon majskih poplava, koji su sada, naglasio je, bolji i jači.\n"Sa vladom radimo na definiranju dugoročnih planova kako bismo očistili korita reka", rekao je Mali i dodao da se čisti sliv kolubaru na ušću u Savu.\n"Grad je bezbedniji i sigurniji nego pre dve godine, a ovakvi treninzi će omogućiti da operativno ojačamo", poručio je Mali. On je dodao da se mora raditi na jačanju ljudskih, kadrovskih, infrastrukturnih, tehnoloških kapaciteta, kako bi se na vreme predvidele katastrofe i reagovalo na njih.\n"Zato je ova obuka veoma važna, kako bi kroz nju prošla sva javna preduzeća i kako bismo što bolje koordinisali aktivnosti i bolje reagovali na vanredne situacije", rekao je Mali.\nPredstavnica UNDP-a Steliana Nedera podsetila je da je ta organizacija dala veliku podršku u saniranju posledica poplava iz 2014. godine, ali i u radu na promeni propisa kako bi se što bolje odgovorilo na buduće vanredne situacije.\n"Radujemo se što je gotov Nacrt zakona o upravljanju rizicima od katastrofa i nadamo se da će uskroro biti usvojen i primenjen", rekla je Nedera, navodeći da je prevencija najvažnija, jer jedan dolar u prevenciju štedi sedam dolara koji se daju u obnovi, pa je efikasnije investirati u prevenciju.\nŽivko Babović iz Sektora za vanredne situacije MUP-a, izrazio je zahvalnost UNDP-u i Vladi Japana koji su omogućuili dvodnevnu obuku u Beogradu, kao i još deset ciklusa obuke u drugim gradovima i izrazio nadu da će saradnja biti nastavljena.\nBeograd pristupio najvećoj svetskoj klimatskoj inicijativi 7.6.2016\nVesić: Beograd je bezbedan, ne menjati ustaljeni način života 18.11.2015\nNeophodna izrada procena i planova zaštite i spasavanja 16.9.2015\nDobra civilna zaštita za pravovremenu pomoć građanima 4.9.2015\nBeograđani sigurni od poplava 25.8.2015


Tekstovi – Page 2 – uhvati film novi sad festival koji menja perspektivu\nPRIJAVI SE NA MASTERKLAS\nPosted on 20/10/2016 09/09/2018\nRadi lakšeg i bržeg snalaženja tokom boravka u Novom Sadu, predstavljamo kafiće i restorane koji su pristupačni osobama sa invaliditetom – korisnicima kolica. Obišli smo nekoliko objekata u užem centru grada i nakon prikupljenih informacija i razgovora sa osobljem, došli Read More …\nI devojčice igraju fudbal i dečaci preskaču lastiš- intervju sa Đurđom Lili Horvat\nĐurđa Lili Horvat je blogerka, pedagoškinja, majka, supruga, spisateljica dramskih komada koji se bave angažovanim temama i već osam godina deo dramske radionice za decu „Cvrčak“ iz Temerina koja je ušla u drugu deceniju postojanja. I sve to sa Read More …\nTatjana Stojšić Petković, psihološkinja koja se bavi psihoterapijom sa decom i odraslima sa invaliditetom, takođe je i jedna od osnivačica međunarodnog filmskog festivala Uhvati sa mnom ovaj dan/Uhvati film, koji se ove godine po 14. put organizovao u Novom Sadu. Read More …\nPod okriljem festivala i šešira – intervju sa Sonjom Simeonović\nPosted on 20/10/2016 20/02/2018\nFestival Uhvati sa mnom ovaj dan/Uhvati film ove godine, pored bogatog filmskog programa, radionica i tribina, posetiocima je predstavio i izložbu šešira mlade Novosađanke Sonje Simeonović. Tokom pet filmskih dana Festivala, posetioci su u holu Kulturnog centra Novi Sad, mogli Read More …\nStvaralaštvo razbija predrasude- intervju sa Miodragom Petrovićem\nFestival „Uhvati sa mnom ovaj dan/Uhvati film“ svake godine predstavlja filmove na temu dostignuća i izazova sa kojima se susreću osobe sa invaliditetom, a posebnu pažnju pridaje i stvaralaštvu samih osoba sa invaliditetom. Ove godine, među 35 filmova iz 21 Read More …\nAnkete sa povodom…\nPosted on 30/09/2016 05/06/2018\nNa 14. Međunarodnom filmskom festivalu Uhvati sa mnom ovaj dan/Uhvati film, koji se održavao od 19. do 25. septembra u Kulturnom centru Novog Sada, održane se dve tribine na temu stereotipa o osobama sa invaliditetom. Prva tribina Druga perspektiva: osobe Read More …\nReč žirija 2016: Zoran Cvetković\nPosted on 06/09/2016 08/06/2017\nFilmski Festival Uhvati sa mnom ovaj dan iz godine u godinu prerasta u jednu instituciju skupa osobenih filmskih ostvarenja sa svih meridijana. Izmedju ostalog zahvaljujući tehnološko – multimedijalnom razvoju koji smo u mogućnosti da koristimo i odabirom saradnika pri pregledu Read More …\nReč žirija 2016: Tanja Stojšić Petković\nSvake godine pomislim da je festival…izuzetan i poseban po nekom filmu koji kod mene izazove novu emociju, novo iskustvo, nov pogled na invalidnost, na svet uopste…ali ove godine broj filmova koje smo morali da ostavimo po strani zbog sati predvidjenih Read More …\nPosted on 11/08/2016 08/06/2017\nSelektor festivala, Siniša Tucić, književnik Kroz niz godina, imao sam priliku da budem posetilac brojnih umetničih festivala koji se tradicionalno održavaju u Novom Sadu. Kao redovni posetilac FEST-a, INFANT-a, INTERZONA, SINEMA SITIJA, PROZA FESTA… stekao sam kulturu praćenja ovakvog oblika Read More …\nPosted on 08/06/2015 10/08/2018\nISTORIJAT U toku 2003. godine festival je bilo posvećen obeležavanju Evropske godine osoba sa invaliditetom. Povodom 2004. – Evropske godine posvećene edukaciji mladih kroz sport, organizovan je festival posvećen sportistima sa invaliditetom, sa akcentom na Paraolimpijadu. Tokom 2005. i 2006. Read More …\nCopyright © 2021 uhvati film novi sad festival koji menja perspektivu. All Rights Reserved.


Sarkofag Subotica Pogrebno preduzeće\nPogrebno preduzeće za prevoz i prodaju pogrebne opreme ima dugogodišnje radno iskustvo, i uvek pristup sa pažnjom i poštovanjem.\nVršimo prevoz pokojnika u zemlji i inostranstvu, pribavljamo svu potrebnu dokumentaciju (u opštinama i ambasadama).\nIzradu cvetnih aranžmana kao i dostavljanje na groblja.\nMisija našeg poslovanja je da svaki postupak učinimo sa visokim poštovanjem ka porodici i pokušamo da olakšamo i budemo od pomoći u momentima kad sve izgleda teško izvodljivo.\nObaveza zaposlenih koji rade je ljubaznost, korektan odnos prema porodici i prijateljima preminulog, ne gledajući versku i nacionalnu pripadnost. Mi smo tu da pomognemo i uputimo rodbinu u dalje rešavanje administracije u vezi prijavljivanja, tj. odjavljivanja pokojne osobe, dobijanja sanitarnih dozvola, carinjenje i prikupljanje druge dokumentacije.\nOve obaveze i korektan dugogodišnji rad i iskustvo su nas svrstale u konkurentna preduzeća iste delatnosti.\nMi saosećamo tugu i bol i trudimo se da Vam u najtežim trenucima pomognemo.\nTrudićemo se da Vaše poverenje opravdamo!


Gutereš traži nezavisnu istragu o sukobima u Gazi\n31. mart/ožujak, 2018.\nGeneralni sekretar UN Antonio Gutereš pozvao je na nezavisnu istragu smrtonosnih sukoba na granici pojasa Gaze između Palestinaca i izraelske vojske.\nČlanovi Saveta bezbednosti apelovali su na uzdržanost obe strane.\nSavet se međutim nije dogovorio ni o kakvoj akciji, niti je izdata zajednička poruka na vanrednom sastanku, sazvanom na inicijativu Kuvajta, nakon dana u kome je poginulo najmanje 16 Palestinaca, a više od 1.400 ih je ranjeno, što je najviše od 2014. godine kada je Izrael 50 dana ratovao protiv Hamasa koji vlada Gazom.\nŽrtve duž granice Izraela i Gaze\nBilo je planirano da se Savet sastane iza zatvorenih vrata ali kada je postalo jasno da to telo, koje čine predstavnici 15 zemalja članica, neće moći da se dogovori o saopštenju, diplomate su rekle da je Kuvajt zatražio da se održi javno.\nPalestinci su ubijeni izraelskom vatrom nakon što se desetine hiljada palestinskih demonstranata okupilo na granici s Izraelom.\nIzraelska vojska je navela da su čak hiljade Palestinaca bacale kamenice i kotrljale zapaljene automobilske gume prema izraelskim vojnicima razmeštenim s druge strane granice i da su palestinski ekstremisti pucali u jednom incidentu, kao i da su pokušavali da izvedu napade pod okriljem protesta.\nPortparol Farhan Hak rekao je da Guteres želi "nezavisnu i transparentnu istragu nasilja" i da je potvrdio spremnost svetskog tela da oživi mirovne napore.\nPalestinski ambasador Rijad Mansur izjavio je da je razočaran što se SB nije složio o osudi onoga što je označio "gnusnim masakrom" na mirnim demonstracijama ili da podrži njegov poziv da obezbedi zaštitu palestinskih civila.\n"Očekujemo da SB preuzme odgovornost da smiri osetljivu situaciju koja jasno predstavlja pretnju međunarodnom miru i bezbednosti", rekao je Mansur.\nAmbasador Izraela Dani Danon je poručio da "međunarodna zajednica ne sme biti obmanuta" onim što je označio "dobro organizovanim nasilnim terorističkom okupljanjem pod zastavom miroljubivog marša".\n"Palestinci su potonuli do novog obmanjujućeg dna kako bi mogli da koriste UN da šire laži o Izraelu", naveo je Danon u unapred izdatom saopštenju pošto nije prisustvovao sastanku zbog jevrejskog praznika Pashe.\nNeki članovi SB su sugerisali istragu i naglasili da bi Izrael trebalo da osigura proporcionalnu upotrebu sile.\nNeki su izrazili zabrinutost Izraela za bezbednost i pozvali demonstrante da izbegavaju nasilje.Svi su izrazili zabrinutost zbog izbijanja sukoba u osetljivom regionu, upozorivši na opasnost od eskalacije u narednim danima.


Tajlandski medeni mesec - TRAVEL BOUTIQUE\nTajlandski medeni mesec\nAutor: Dubravka Đukić\nZa agenciju ,,Travel Boutique“ saznala sam 2013. godine preko prijatelja i zbog odličnih preporuka odlučili smo da medeni mesec prepustimo upravo ovoj agenciji. Pošto suprug i ja nismo bili sigurni gde želimo da provedemo ovo, za nas, posebno putovanje, agenti su razgovarajući sa nama i pružajući nam korisne informacije, pomogli da donesemo odluku i opredelimo se za Tajland.\n„Definitivno nastavljamo naša putovanja sa ovom agencijom. Za 2015. godinu u planu su Njujork, Dominikana… Unapred se radujemo novom uživanju, jer organizacija je u sigurnim rukama. :)“\nMedeni mesec je prošao savršeno, a na ovom putovanju društvo su nam pravili i kumovi. Upravo zbog odlične saradnje, ove godine su i sami zahvaljujući agenciji ,,Travel Boutique“ uživali na Baliju i u Singapuru.


Dejan Majstorović: Navikli smo na pritisak, otišli smo u Japan da odbranimo titulu svetskog šampiona! - Basket 3x3 Srbija\nPočetna Vesti Intervjui Dejan Majstorović: Navikli smo na pritisak, otišli smo u Japan da odbranimo...\nDejan Majstorović: Navikli smo na pritisak, otišli smo u Japan da odbranimo titulu svetskog šampiona!\nDejan Majstorović foto: FIBA3x3\nKada se pomene basket 3×3 jedno od najznačajnijih imena svakako je Dejan Majstorović. On je član ekipe Novog Sada, reprezentativac Srbije, četvorostruki svetski šampion FIBA World Tour-a, trostruki osvajač Svetskog prvenstva sa reprezentacijom, kao i dvostruki Evropski šampion. Da je jedan od najboljih šutera današnjice pokazuju i brojne utakmice koje je rešavao svojim trojkama, a tako je bilo i ove sezone.\nPosle istorijske godine u kojoj je njegova ekipa Novi Sad zabeležila skor 32:0 na turnirima svetske serije, ova godina donela je manje titula svetskom šampionu. Ipak, kako to samo oni znaju, Novosađani su zasijali onda kada je bilo najpotrebnije i dokazali da su i dalje najbolja ekipa na svetu. Finalni turnir u japanskom gradu Utsunomiya doneo je našem timu četvrtu titulu svetskog šampiona, kao i povratak na prvo mesto rang liste najboljih svetskih ekipa. O svemu tome, kao i o uspesima u dresu reprezentacije, predstojećim Olimpijskim Igrama i velikoj podršci širom sveta, pričao nam je upravo Dejan Majstorović.\nPočetak ove sezone doneo je basketašima Novog Sada dve titule na mastersima u Čengduu i Meksiko Sitiju. Bila je to najava odlične sezone, ali je nastavak ipak doneo nešto slabije rezultate na turnirima svetske serije.\n“Kao da smo se malo zasitili posle sjajne prošle sezone, ove godine nismo imali tako dobru energiju na turnirima. Ali, nismo razmišljali šta drugi misle, već smo se sjajno spremili za finalni turnir i otišli smo u Japan sa ciljem da odbranimo svetsku titulu. Mi od 2014. godie svaki turnir igramo pod pritiskom, važimo za najveće favorite i uvek imamo pritisak da moramo da osvojimo turnir, tako da smo se navikli na to“, kaže Majstorović.\nNovi Sad foto: FIBA3x3\nPoznato je da “sreća prati hrabre”, a na ovogodišnjem velikom finalu, Novi Sad je uz malu dozu sreće uspeo da prođe grupnu fazu, a potom i da se domogne pobedničkog postolja. Kako Majstorović ističe, najteža utakmica je bila upravo između basketaša Prinstona i Zemuna, od koje je Novosađanima zavisio prolazak u nokaut fazu takmičenja.\n“Sve ekipe na turu se jako dobro poznaju, svaki vikend igramo jedni protiv drugih, ali najteža utakmica je bila ta između Zemuna i Prinstona. Da je Zemun pobedio, mi bismo ispali već u grupnoj fazi“.\nOno što je posebno bilo primetno u Japanu jeste velika podrška lokalnog stanovništva, koju su imali naši basketaši. Pažnju objektiva privukli su transparenti na kojima je ispisano “Novi Sad” i “Majstorović”, a kako popularni Maestro ističe, ta podrška izuzetno znači celom timu.\n“Mi smo prvi put u Utsunomiyi igrali još 2016. godine i osvojili prvo mesto. Od tada nas domaći navijači zaista vole i stvarno nam znači njihova podrška“.\nPosle velikog finala usledila je zanimljiva informacija, basketaši Novog Sada su prva ekipa koja je stigla do milionske zarade u ovom sportu, što je još jedan dokaz da basket izuzetno napreduje.\n“Finansijska situacija u basketu je svake godine sve bolja i bolja, ako imate sreće da sovajate turnire – može se živeti od ovog sporta“.\nOno što je sigurno tokom svake sezone jeste da vrhunske ekipe očekuju mnogo putovanja, različite vremenske zone, kao i jako malo slobodnog vremena. Kako sve to utiče na prikazanu igru na terenu, ali i privatan život, objasnio nam je Majstorović.\n“Ove godine smo recimo imali turnir u Montrealu, posle toga smo došli u Srbiju na nekih 18 sati i onda putovali za Mongoliju. Usledio je povratak kući na tri dana, pa smo leteli za Los Anđeles, što čini sezonu zaista napornom i nekad je prosto nemoguće oporaviti se za naredni turnir. Desi se i da zbog umora izgubimo na nekom turniru. Naravno da ljudima oko mene bude teško zbog svih tih putovanja, ali svi su svesni kojim poslom se bavim i imam veliku podršku od njih, što mi mnogo znači“.\nPrethodnu sezonu, pored sjajnih rezultata, Novosađanima je obeležio i povratak starog člana. U tim se vratio Tamaš Ivošev, koji je itekako doprineo velikom uspehu koji su napravili. I ove godine ekipa je na nekim turnirima nastupala u izmenjenom sastavu, pa su tako do prve titule na čelendžeru stigli sa samo trojicom igrača. Uz Marka Savića i Marka Ždera, Dejan je trijumfovao u Penangu.\n“Pre samih turnira se dogovaramo ko će da igra, recimo prošle sezone Ivošev nam je mnogo unapredio igru, naročito pod košem“.\nUspeh koji srpski timovi, kao i reprezentacija, beleže godinama unazad, nagrađen je ove godine organizacijom dva čelendžera, u Novom Sadu i Beogradu. Upravo pred domaćom publikom, Novosađani su uspeli da dođu do nove titule i obraduju svoje sugrađane.\n“Igranje pred domaćom publikom u Novom Sadu je zaista fenomenalan osećaj, totalno drugačiji od svih drugih turira koje smo igrali van Srbije. Iskreno, ima mnogo bitnijih turnira koje smo osvajali, pogotovo za reprezentaciju Srbije, sigurno da su oni najdraži, ali ovaj mogu svrstati odmah iza njih“.\nPenang, Novi Sad, Čengdu, a kasnije i Evropsko prvenstvo u Debrecinu, doneli su Masjtoroviću i individualna priznanja, pošto je proglašen za MVP-ja. Ipak, kako sam ističe, titule sa timom su mnogo značajnije.\n“Titule koje osvajamo kao ekipa su mnogo bitnije od bilo kog individualnog priznanja, ali najdraže od ovih mi je svakako ono sa Evropskog šampionata“.\nOva godina donela je brojne uspone i padove, kao na timskom, tako i na reprezentativnom nivou. Prvi slabiji rezultat došao je na Svetskom prvenstvu, koje je održano u Amsterdamu, a na kojem je reprezentacija Srbije prvi put ostala bez medalje.\n“Bili smo jako razočarani posle tog Svetskog prvenstva, nedostajalo nam je malo sreće za medalju. Iskreno, još uvek boli to četvrto mesto. Ali, taj neuspeh nam je dao još veću motivaciju da se što bolje spremimo za Evropski šampionat i da osvojimo zlatnu medalju. Olimpijske igre su nam najbitniji turnir naredne godine, spremamo se dobro i idemo tamo po zlatnu medalju“.\nOno što nije bilo dobro u Amsterdamu isparavljeno je već u Debrecinu, na Evropskom prvenstvu, na kojem je naša selekcija uspela da odbrani titulu osvojenu prošle godine. Kako Majstorović ističe, najveći konkurenti na tom šampionatu bili su basketaši Letonije i Litvanije, ali sada sledi nešto što je mnogo bitnije. Pre samog početka finalnog turnira, FIBA je objavila informaciju koju smo svi očekivali, a to je da je naša reprezentacija ostvarila direktan plasman na Olimpijske igre, koje će se održati naredne godine.\n“Mi smo imali želju da basket bude i na prošlim Olimpijskim igrama u Riu, ali to se nije dogodilo. Jasno je da ovaj sport privlači sve više dece, kao i košarkaša i siguran sam da će u budućnosti još više napredovati“.\nA, da li Srbija može računati na medalju iz Tokija?\n“Iako još uvek ne znam sastave ostalih reprezentacija, siguran sam da ćemo mi biti favorit broj jedan za zlato. Idemo u Tokio po medalju!“, najavio je Majstorović.\nOno što je bilo važno na oba ovogodišnja šampionata jeste različit sastav naše reprezentacije. Na Svetskom prvenstvu pored Dejana, Dušana Domovića Buluta i Marka Savića, u timu se našao basketaš Limana, Mihailo Vasić, dok je na Evropskom to mesto zauzeo igrač Avaija, iskusni Danilo Mijatović.\n“Mihailo i Danilo su sjajni igrači, Mijatović je do pre dve godine bio član naše ekipe, odigrali smo dosta turnira zajedno, tako da se Dača jako dobro uklopio. Sa Vasićem nikad pre nismo imali priliku da igramo, čak nijedan zajednički trening pre samog prvenstva nismo odradili zajedno. Naravno da to što nismo uzeli medalju nije njegova krivica, jednostavno je nedostajalo malo sreće“.\nOvogodišnje prvenstvo Srbije donelo je Novosađanima treće mesto, ali i mnogo iznenađenja, novih igrača, kao i ekipa. Možda se među njima kriju i neki naslednici Novosađana, ali Majstorović nije želeo da prognozira.\n“Prvenstvo Srbije je zaista bilo sjajno ove sezone, ima mnogo dobrih ekipa, ali ipak ne bih mogao da kažem ko se sledeći može probiti u svetski vrh“, završio je Majstorović.


Radio-televizija Vojvodine - Vesti - Sport\n07/23/2018 01:23 PM\nZvezda posle Suduve na Legiju ili Spartak, možda i Spartaks\nFudbaleri Crvene zvezde u trećem kolu kvalifikacija za Ligu šampiona, ukoliko eliminišu litvansku Suduvu u drugom kolu, igraće protiv pobednika duela između Legije iz Varšave i Spartaka iz Trnave, odlučeno je danas žrebom u Nionu.\n07/23/2018 01:20 PM\nParma kreće sa "minus pet", Kalaio dve godine van terena\nPovratnik u italijansku Seriju A Parma krenuće u novu sezonu sa minus pet bodova, dok je fudbaler Emanuele Kalaio kažnjen dvogodišnjom suspenzijom i novčano 20.000 evra, odlučio je Fudbalski savez Italije.\n07/23/2018 12:47 PM\nPredsednik Bajerna Uli Henes izjavio je da srećan što se Mesut Ozil povukao iz reprezentacije Nemačke, jer, kako je naveo, godinama bio kao duh, a sada se krije iza fotografije i krivi druge, prenosi Bild.\n07/23/2018 11:25 AM\nOlga Danilović napreduje - 187. teniserka sveta\n07/23/2018 11:17 AM\nČelsi ne pušta Azara u Real, nudi mu novi ugovor\nMilan hoće Iguaina, Čelsi dobio konkurenciju\nSrpski vaterpolisti: Nema potcenjivanja Mađara\n07/23/2018 09:09 AM\nATP: Đoković ostao 10, Troicki se vratio u Top100\nNajbolji srpski teniser i pobednik ovogodišnjeg Vimbldona Novak Đoković zadržao je 10. poziciju na najnovijoj ATP listi, dok se Viktor Troicki vratio u Top100 umesto Lasla Đerea.\n07/22/2018 11:50 PM\nVojvodina poražena od egipatskog ligaša u Aleksandriji\nKombinovani tim novosadske Vojvodine izgubio je susret sa egipatskim ligašem Piramidsom sa 3:1 na gostovanju u Aleksandriji. Reč je o prijateljskoj utakmici, označenoj kao prva karika u budućem lancu susreta dva kluba na svim nivoima.\n07/22/2018 11:04 PM\nZavršen bič-volej turnir u Zrenjaninu\nNajbolji domaći parovi u odbojci na pesku ovog vikenda nadmetali su se na zrenjaninskoj Peskari.\nBritanac Luis Hamilton iz Mercedesa pobedio je danas na trci za Veliku nagradu Nemačke u Formuli 1 na stazi u Hokenhajmu i ponovo preuzeo lidersku poziciju.\n07/22/2018 10:39 PM\nPoraz Proletera od Radničkog na debiju u Superligi\nFudbaleri Radničkog iz Niša pobedili su večeras Proleter iz Novog Sada 3:1 (2:0) na startu Superlige Srbije i napravili lepu uvertiru pred duel sa Makabijem iz Tel Aviva u kvalifikacijama za Ligu Evrope.\n07/22/2018 10:32 PM\nOzil se povlači iz reprezentacije zbog rasizma i nepoštovanja\nFudbaler turskog porekla Mesut Ozil (29) odlučio je da se povuče iz reprezentacije Nemačke zbog toga što ima osećaj rasizma i nepoštovanja, a čemu su prethodile kritike koje su mu upućene zbog toga što se slikao sa predsednikom Turske Redžepom Tajipom Erdoganom.\n07/22/2018 09:17 PM\nPartizan poražen u Surdulici\nFudbaleri Partizana izgubili su večeras od Radnika u Surdulici sa 1:0 (0:0), u utakmici 1. kola Superlige Srbije.\n07/22/2018 07:49 PM\nAna Akifović najbolja na prvenstvu Srbije u streljaštvu\nNakon nastupa na jednom od najkvalitetnijih međunarodnih turnira za mlađe kategorije u češkom Plzenju, naši najperspektivniji strelci nadmetali su na strelištu novosadske družine za juniorske titule.\n07/22/2018 07:02 PM\nVaterpolisti Srbije u četvrtfinalu Evropskog prvenstva u Barseloni igraće protiv Mađarske, nakon što su Mađari danas u osmini finala savladali Holandiju sa 12:9.\n07/22/2018 06:18 PM\nPrvenstvo Srbije u plivanju u Kragujevcu\nU Kragujevcu je u toku Prvenstvo Srbije u plivanju.\n07/22/2018 01:11 PM\nNekadašnji fudbalski reprezentativac Srbije Milan Smiljanić treći put u karijeri zaigraće za Partizan, saopštili su crno-beli.\n07/22/2018 11:58 AM\nSportsko rekreativna akcija u Sremskoj Mitrovici\nTradicionalna sportsko rekreativna akcija, u Sremskoj Mitrovici održava se već 39 put. Nema takmičarski karakter, a svi zaintersovani, njih oko 50 priključili su se, da uživaju, provere svoju kondiciju, a prvenstveno da se druže.\n07/22/2018 11:21 AM\nGolman Makabija iz Tel Aviva i srpski reprezentativac Predrag Rajković izjavio je da će u dvomeču kvalifikacija za Ligu Evrope protiv Radničkog iz Niša odlučivati nijanse i ocenio da je najjača karika Nišlija trener Nenad Lalatović.


ZAUSTAVLJANJE RASTA TRŽIŠTA NEKRETNINA – Televizija srpske dijaspore\nPo popisu od 2021. godine, šire područje Toronta broji preko 6, 7 miliona stanovnika, To je jedan od gradova koji se najbrže razvija u zapadnom svetu.\nImigraciona politika Kanade u naredne tri godine predvidja doseljavanje još milion i 300 hiljada novih imigranata. Većina njih želi da se nastani u verlikim gradovima i upravo je Toronto najpopularnije mesto za otpočinjanje novog života za mnoge nove doseljenike. Oni dolaze i sa novim kapitalom, a imigracija je jedna od navažnijih privrednih grana Kanade\nKanada zabranjuje strancima da kupuju nekretnine u sledeće dve godine. Cene kuća u Torontu su se u poslednjih godinu dana povećale za 30 odsto. Vlast novim merama pokušava da smiri jedno od najvećih tržišta nekretnina u svetu.\nKanada će zabraniti većini stranaca da kupuju nekretnine na dve godine i obezbediće milijarde dolara za podsticanje građevinskih aktivnosti u pokušaju da ohladi rastuće tržište nekretnina. Zabrana kupaca iz inostranstva neće važiti za studente, strane radnike ili strane državljane koji imaju stalni boravak u Kanadi.\nSamo u poslednjih godinu dana nekretnine su zabeležile ras cena od 30 odsto, dok su cene kuća u Kanadi su porasle za više od 50% u poslednje dve godine. Tržište je zabeležilo rekordan mesečni porast u februaru, pošto su kupci delovali ispred povećanja kamatnih stopa od strane Banke Kanade, dovodeći referentnu cenu kuće na 869.300 kanadskih dolara (693.000 dolara).\nMere su sadržane u budžetu ministarke finansija Kristije Frilend prezentiranom u Parlamentu Kanade.\nOvaj potez signalizira da premijer Justin Trudeau postaje sve odlučniji u pripitomljavanju jednog od najskupljih stambenih tržišta u razvijenom svijetu – i da kanadska vlada postaje sve zabrinutija zbog političke reakcije na inflaciju i rastuće cene stanovanja.


Srbija: sumnje javnosti u reformska obecanja | Institute for War and Peace Reporting\nSrbija: sumnje javnosti u reformska obecanja\nNova vlada obecava nastavak reformi, ali se postavlja pitanje da li je u stanju da obecanja ispuni.\nSrbija je konacno dobila novu vladu koja se mora suociti sa teskim izazovima u sprovodjenju preko potrebnih reformi.\nMalo ko veruje da vlada novog premijera Vojislava Kostunice, koja predstavlja cudan spoj naizgled nespojivih politickih saveznika, ima ozbiljne sanse da opstane na politickoj sceni neko duze vreme ili da uspesno zaustavi sve dublju ekonomsku recesiju.\nRepublicka skupstina izabrala je ove nedelje novu vladu koju cine tri politicke grupacije iz bivseg antimilosevicevskog bloka - konzervativna Demokratska stranka Srbije, DSS, liberalna G17 Plus i monarhisticka koalicija Srpskog pokreta obnove, SPO, i Nova Srbija, NS.\nNovu vladu ce, s obzirom na to da ne postoji potrebna parlamentarna vecina, podrzati Socijalisticka partija Srbije, SPS, Slobodana Milosevica, ali nece uci u manjinsku vladu.\nVlada se obavezala da ce nastaviti ekonomske i politicke reforme koje su tako uspesno zapocete 2001. godine nakon rusenja Milosevica, ali su se skoro u potpunosti usporile krajem 2002. godine.\nNovi srpski premijer Vojislav Kostunica, lider DSS-a, rekao je da ce prioriteti njegovog kabineta biti resavanje pitanja Kosova, novi ustav i stvaranje institucija i nezavisnog pravosudja, koji ce, kaze, biti uslovi za pokretanje privrede i ulazak u Evropsku uniju.\nIstovremeno se zalozio za nastavak reformi, ali i za diskontinuitet sa prethodnom prvom tranzicijskom vladom.\nMedjutim, ni javnost, a ni vecina politickih analiticara ne veruju da ce nova vlada postici bilo sta znacajno u tom pogledu. Kostunicin kabinet, na samom pocetku svog mandata, suocava se sa preprekama koje bi ga mogle spreciti da Srbiju iz restriktivne faze tranzicije uvede u razvojnu fazu promena.\nUocljivo je da nova vlada nije docekana sa takvim entuzijazmom s kakvim su docekani njeni prethodnici nakon Milosevicevog pada s vlasti.\nNije tesko utvrditi razlog za ovakvo stanje. Prethodni rezim je za sobom ostavio zalosno nasledje koje se ogleda u veoma teskoj ekonomskoj situaciji, potpuno razorenim drzavnim institucijama i mogucim pogorsanjem odnosa sa Zapadom.\nNeprestano glozenje izmedju partnera u novoj vladajucoj koaliciji vec je rasprsilo nadanja javnosti da se moze ostvariti znacajan pomak.\nUprkos cinjenici da je za prethodne tri godine iz inostranstva u zemlju uslo oko tri milijarde dolara u vidu donacija, kredita i investicija, nova vlada se suocava sa veoma teskom ekonomskom situacijom.\nMalo ko medju analiticarima veruje da Kostunicin kabinet ima nekakve sanse da do kraja godine pronadje izlaz iz lose ekonomske situacije koja podseca na sve dublju recesiju.\nBeogradski biznismen Dragan Kopcalic, nekada visoki funkcioner DS, rekao je za IWPR: "Svi ekonomski pokazatelji kazuju da, cak i ako vlada donese sve neophodne mere, nema mnogo izgleda da kraj godine, u ekonomskom smislu, bude bolji od kraja prethodne godine."\nEkonomisti tvrde da je srpska privreda zapala u jos ozbiljniju recesiju prosle godine nakon sto je prethodna vlada trosila novac na socijalna davanja da bi predupredila moguci poraz na prevremenim parlamentarnim izborima proslog decembra. Vlada je takodje prelivala sredstva u prezaduzene drzavne kompanije cime je dodatno opteretila budzet.\nPoliticki analiticar Vladimir Gligorov, govoreci na jednom skupu ekonomista u Beogradu prosle nedelje, rekao je da ce privredni sistem Srbije morati iz korena da se menja.\n"Nova vlada, posebno kada donacije iz inostranstva presusuju, morace da potpuno odustane od mera ekonomskog populizma", porucio je on.\nTo nece biti lako jer se drugi crni oblaci nadvijaju nad srpskom privredom.\nTokom 2004. godine, u Srbiji se moze ocekivati smanjenje stranih investicija zbog tekuce politicke krize i nestabilnosti.\nUz to, zemlji preti duznicka kriza buduci da joj u ovoj godini za isplatu prispeva vise od 700 miliona dolara duga prema inostranstvu.\nSve to znaci da bi, cak i kada bi drasticno smanjila javnu potrosnju, u prvoj godini Kostunicina vlada, da bi izbegla produbljivanje ekonomske krize, morala da bude zavisna od strane pomoci, mozda cak i vise od njihovih prethodnika.\nInostrana pomoc, medjutim, mozda nece priticati u dovoljnoj meri. Ukoliko dodje do pogorsanja odnosa Beograda sa SAD i zemljama Evropske unije oko pitanja osumnjicenih za ratne zlocine, priliv inostrane pomoci mogao bi biti neznatan.\nBrisel i Vasington su vec izrazili zabrinutost zbog Kostunicinog posezanja za podrskom Miloseviceve stranke u parlamentu.\nZapad je takodje veoma visoko na listi ocekivanja od Beograda stavio izrucenje Haskom tribunalu za ratne zlocine ratnog komandanta vojske Republike Srpske Ratka Mladica, za koga se veruje da se krije u Srbiji.\nMalo je verovatno da ce se to desiti. Uoci dolaska na celo vlade, Kostunica, koji je vec dobro poznat po svom skepticnom stavu prema Hagu, slao je veoma dvosmislene poruke o tom pitanju sto je medjunarodnu zajednicu navelo da posumnja u njegovu spremnost za saradnju.\nUkoliko se bude stekao utisak da Kostunica odugovlaci, obim inostrane pomoci mogao bi znacajno opasti sto bi jos vise produbilo ekonomsku krizu u Srbiji.\nPitanje Haga moglo bi, takodje, da oslabi ne samo vladinu koaliciju, gde se SPO-NS izjasnjava za izrucenja, jer se Milosevicevi socijalisti ogorceno protive bilo kakvoj saradnji sa Haskim tribunalom.\nTo nije jedino iskusenje koje ocekuje heterogenu koaliciju jer se veruje da bi rivalstvo i sukobi izmedju koalicionih partnera mogli dostici kriticnu tacku kada budu raspisani predsednicki i lokalni izbori ove godine.\nNa ovim izborima ce najverovatnije najveci pomak napraviti ultranacionalisticka Srpska radikalna stranka, SRS, koju predvodi Tomislav Nikolic.\nNjega je moguce poraziti na predsednickim izborima jedino ako bi nekadasnji antimilosevicevski blok, ukljucujuci DS, imao zajednickog kandidata.\nAnaliticari, medjutim, veruju da izbor takvog zajednickog kandidata nece biti nimalo lak, te da bi mogao da produbi nepoverenje unutar tog bloka.\nLokalni izbori bi takodje mogli da dovedu do novih konfrontacija izmedju stranaka prodemokratskog bloka koje ce na te izbore izlaziti samostalno, suprotstavljene jedna drugoj, a ne u koaliciji.\nU medjuvremenu, nova vladajuca koalicija ce pokusati da postigne konsenzus o reformama, uprkos razlikama o kljucnim pitanjima.\nKostunicin glavni cilj je da Milosevicevi stari Ustav Srbije zameni potpuno novim s obzirom da insistira da je to kljuc za resavanje tekuce politicke krize u zemlji.\nPoliticki analiticar Vladimir Goati tvrdi za IWPR da ce biti tesko ostvariti konsenzus o ovom pitanju, ili bilo kom drugom. Nova vlada je jedna cudna kombinacija politickih stranaka i bice potrebno cudo da bi ona mogla da funkcionise, dodaje Goati.\n"Bojim se da ce posledica te heterogenosti biti inertnost i neaktivnost u vreme kad bi Srbija trebalo energicno da nastavi sa reformama", rekao je Goati za IWPR.\nSa druge strane, ima i onih analiticara koji veruju da bi strah od novih izbora mogao da doprinese da te razlike budu prevazidjene, buduci da bi na njima, ako vlada bude neuspesna, verovatno pobedila SRS.\nPoliticki analiticar Djordje Vukadinovic misli da bi strah od ponovnih izbora mogao za kratko da produzi vek vladi.\n"Nova vlada mogla bi da traje duze nego sto joj mnogi prognoziraju, ali daleko od toga da ce ispuniti mandat do kraja", izjavio je Vukadinovic za IWPR.\nNeizvesno je sta ce Kostunicin kabinet uspeti da postigne. Posto su protracili poverenje javnosti, srpski politicari bi jos jednom mogli pribeci katastrofalnim populistickim merama u pokusaju da sebi kupe jos malo vremena i osiguraju svoj opstanak na vlasti po svaku cenu.\nZeljko Cvijanovic je urednik beogradskog nedeljnika "Evropa".


Umrežavanje protiv siromaštva u Srbiji\nEvropska mreža protiv siromaštva (EAPN) osnovana je 1990. i danas obuhvata 27 nacionalnih mreža i 23 asocijacije aktivne u državama članicama EU i Norveškoj. Cilj EAPN-a je zajedničko delovanje na polju borbe protiv siromaštva i socijalne isključenosti.\nNa inicijativu SeConS-grupe za razvojnu inicijativu, proces umrežavanja u Srbiji pokrenut je u okviru programa EU “Jačanje dijaloga između organizacija civilnog društva Srbije i EU”. Mrežu protiv siromaštva u Srbiji osnovalo je deset nevladinih organizacija: Autonomni ženski centar, Građanske inicijative, Grupa 484, Amity, Centar za samostalni život osoba sa invaliditetom Srbije, Društvo za zaštitu i unapređenje mentalnog zdravlja dece i omladine iz Niša, Edukacioni centar iz Leskovca, Sunce i Romski infomativni centar iz Kragujevca. Vladin tim za Socijalnu uključenost i smanjenje siromaštva (SIPRU) takođe je podržao osnivanje Mreže.\nTokom implementacije projekta osnaženi su kapaciteti organizacija članica u oblasti politike društvenog uključivanja i smanjenja siromaštva, organizacija Mreže definisana je statutom, a formirana su i tela Mreže. U junu 2011. godine Mreža protiv siromaštva - Srbija primljena je u punopravno članstvo EAPN na Generalnoj skupštini u Lisabonu i proširena je učlanjenjem 12 novih članica.\nZavršetkom projektnog perioda SeConS je nastavo da koordinira radom Mreže, pa je ona i dalje važan akter koji u zemlji kontinuirano deluje na koordinisan i organizovan način, ne samo kao neposredna podrška, već i na makropolitičkom nivou.


PROTESTI ”1 OD 5 MILIONA” SU DESNIČARSKI?! Bivša članica DS tvrdi da je Miloševićevo vreme bilo bolje – Portal za sve nacije i sve generacije\nHome / Vijesti / PROTESTI ”1 OD 5 MILIONA” SU DESNIČARSKI?! Bivša članica DS tvrdi da je Miloševićevo vreme bilo bolje\nPROTESTI ”1 OD 5 MILIONA” SU DESNIČARSKI?! Bivša članica DS tvrdi da je Miloševićevo vreme bilo bolje\nadmin 7 Marta, 2019\tVijesti Leave a comment 58 Views\nDirektorka Službenog glasnika i bivša članica Demokratske stranke Jelena Trivan ocenila je danas da su protesti ”1 od 5 miliona” desničarski orijentisani, te da među predstavnicima opozicije koji u njima učestvuju niko ne smatra bitnim pitanje evropskih integracija, niti podržava dijalog o Kosovu.\nPovodom činjenice da je jedna od organizatora protesta, Jelena Anasonović, registrovala udruženje sa navodnom željom da zaštite proteste od manipulacije vlasti, a ne da postanu politički stranka, Trivan je za Prvu televiziju ukazala da je to zapravo demistifikovalo proteste, koji su počeli kao građanski, ali se sada otkrilo da su politički.\n”Još na prvom protestu iskazana je jasna isključivost i desničarenje kada je zabranjeno Mirjani Karanović i Duletu Vujoševiću da govore. I sa lokala se često čuju primedbe da se iz centrale u Beogradu odlučuje ko će da govori”, rekla je Trivan i dodala da istovremeno neki od organizatora, poput Sergeja Trifunovića, postaju šefovi političkih partija.\nTrivan je kazala i da joj smeta poređenje ovih protesta sa 2000. godinom kada je, kaže, postojao nedvosmislen motiv i jasna politička agenda, dok ove proteste vode ”NN likovi” za koje se ne zna da li bi za njih glasao i kućni savet i koji se nikada nisu oprobali na izborima, niti se zna koga i šta predstavljaju.\n”Potpredsednik Jeremićeve stranke izjavio je da 9. maja Vučić treba da podnese ostavku ili da se protesti radikalizuju…To je problem ovih protesta i ne treba ih upoređivati sa legitimnih izborima, zahtevima i rezultatima koji su ostvareni u vreme Miloševićevog mračnog režima”, smatra Trivan.\nTakođe, ukazala je da ispada da je Miloševićevo vreme bilo bolje i lepše od današnjeg, vreme u kojem, kako je primetila, Sergeju Trifunoviću nije predstavljalo problem da deluje na kulturnoj sceni koja je navodno cvetala.\n”Kao da nismo živeli u isto vreme. Najveći nonsens je što Mirjana Karanović može da dobije novac od Vučićevog ministra da snimi film, ali ne može da govori na protestu jer se borila za istinu o Srbima. Onda je jasno ko stoji iza protesta”, rekla je Trivan i dodala da su ideolozi protesta Vuk Jeremić i Boško Obradović.\nTrivan, takođe, smatra da je prekasno i uzaludno ponovno ujedinjenje nekadašnjih članova DS, kao i da Zoran Lutovac ne može da bude lider Borisu Tadiću i Zoranu Živkoviću\nTrivan je rekla da su ‘navodno ujedinjenje DS’ pokrenuli protesti i veliko nezadovoljstvo koje postoji u toj stranci, zato što je to, kako kaže, jedina politička stranka koja ima vlasnika i to formalno, a ne metaforički.\n”Vlasnik njegovih dugovanja i prostorija DS, kao i svega drugog je Dragan Đilas koji ih je izbacio iz onih prostorija na Terazijama odakle su kretale sve promene. On je otkupio dugovanja DS i raspolaže svim sredstvima koja dolaze u stranku kao vlasnik potraživanja”.\nNavela je da DS koja je privatno vlasništvo učestvuje u protestima u kojima se ljudi bore za vrednosti od kojih nijedna nije vrednost DS.\nKako kaže, ta stranka mora da stoji sa Boškom Obradovićem koji ne da da se primaju vakcine koje nisu srpske, kao i sa Sergejem Trifunovićem, koji je za Đilasa pre dva meseca rekao da mu nikada neće oprostiti izdaju stranke i za kojeg je Šešelj veći junak nego mrtvi premijer Đinđić, a Legija dobar čovek, koji je “samo malo” šamarao po Beogradu i branio Srbe.\n”Ta Demokratska stranka aplaudira kada Sergej to govori. Nezadovoljstvo raste, ljudima se preti koji su protiv bojkota, a zvanična vrednost u ugovoru sa narodom više nije Evropska unija, ni dogovor oko KiM. Ne zaboravite, pri tom, da je DS glasala za Briselski sporazum, iako je bila opozicija”, rekla je Trivan.\nSada, kaže, pokušavaju da parčiće tog rasutog građanskog opredeljenja sakupe na jedno mesto, ali ona smatra da je ”prekasno, uzaludno i odavno istrošeno”.\n”Tu nema nikoga ko podržava dijalog o Kosovu, Đilas je bio na KiM i objasnio nam je da je protivnik svakog sporazuma i da treba raditi na poboljšanju života ljudi, nekoliko floskula, to je čista desnica”, kazala je Trivan.\nUpitana šta se dešava u DS koja se godinama seckala i na kraju pocepala, a da na poslednjim izborima nije prešla cenzus, kao i šta je problem između onih svih koji su nekada bili u DS, budući da skoro niko iz te stranke nije želeo da gostuje sa njom u emisiji, rekla je da je problem što ona govori isključivo kao svedok, a drugi kao branitelji onog što su tada uradili toj stranci.\n”Srpska radikalna stranka je mnogo puta izgubila izbore na svim nivoima, ali se posle toga nije cepala, niti je menjala politiku iz korena. Kada izgubite vrednosnu vertikalu i ne znate šta su vaše autentične vrednosti, završili ste sa tim”.\nSramota DS je to što se stidi sebe i to birači vide, što se sklanja iza svakoga ko treba da se stidi svoje prošlosti i onda kaže da neće da spominje svojih 20 godina, tokom kojih je štošta dobro uradila, a više nema nikakvu politiku.\nNa pitanje može li Lutovac da bude lider Tadiću, Živkoviću i ostalim najavljenim u tom novom savezu, kaže da ne može, zato što je pitanje sujete i autoriteta, a drugo što će to meriti nekakvim rezultatima i da će opštom demagogijom izabrati neko novo lice i tumarati dalje po političkoj sceni.\nPrevious EVROPA PANIČI: Kina preuzima Evropu\nNext Novi SPECIJALAC LAŽNE DRŽAVE za PLJUVANJE PO SRBIJI: Najstrašnije IZVREĐAO Vučića, neće da PRIHVATI REALNOST\nPUTNICA NA GRANICI S HRVATSKOM NAKON SATI ČEKANJA NA +40 S BEBOM: “Žalosno je da ste ušli u EU”(VIDEO)\nPosle Britanije i Amerika napušta kosovsku agenciju\nALBANCI I TAČI SE USPANIČILI: “Putin sprema Srbe za desant na Kosovo”\nZAPAD U PANICI: Rusi šalju 100.000 vojnika, demonstracija sile\nMISTERIJA NOJEVE ARKE: NOJE SE ISKRCAO NA ARARAT


Društvo Srbije za odnose s javnošću (DSOJ) partner konferencije E-TRGOVINA 2010\nNovi Sad, 31. Mart 2010. PR Objave: Saopštenje -\nDruštvo Srbije za odnose s javnošću (DSOJ), strukovna organizacija PR profesionalaca Srbije i Organizacioni odbor konferencije E-trgovina ugovorili su ekskluzivno partnersvo. Partnerstvo između ove dve organizacije ima za cilj promovisanje strukovnih opredeljenja među domaćim stručnjacima u oblasti elektronskog poslovanja s jedne strane i delatnicima struke Odnosa s javnošću s druge strane.\nObzirom da su ciljevi obe organizacije povezivanje i još bolje pozicioniranje struka, započeta saradnja će biti nastavljena i nakon Konferencije.\nDrugog dana Konferencije, 22. aprila, tim povodom će na Paliću biti održan i panel na temu "Stanje online PR-a u Srbiji" o kojem će govoriti Predsednik Društva Srbije za Odnose s javnošću, Miloš Đajić i Dragana Vujović Đermanović, PR konsultantkinja i članica DSOJ-a.\nodnosi s javnošću, konferencija, elektronsko poslovanje, pr, dsoj, etrgovina, panel diskusija\nq: 19 - t: 0.16005 sec


Dogovoren sporazum o saradnji tužilaštava BiH i Srbije\nSastanak radnih grupa Tužilaštva BiH i Tužilaštva za ratne zločine Srbije, Sarajevo, 20. april 2011.\nSrbija i Bosna i Hercegovina dogovorili su potpisivanje sporazuma o saradnji tužilaštava dve zemlje.\nOvu informaciju potvrdili su i Bruno Vekarić iz Tužilaštva za ratne zločine Srbije i Boris Grubešić iz Tužilaštva BiH, a zadovoljstvo povodom ovog dogovora nije krio ni glavni haški tužilac Serž Bramerc. Ostaje, međutim, nejasno šta bi mogao biti sadržaj tog dokumanta i kada bi tačno trebalo da bude potpisan.\nPredstavnici tužilaštava nisu želeli da otkrivaju detalje najavljenog sporazuma o saradnji BiH i Srbije u ovoj oblasti, ali kako se očekuje, sporazum bi trebalo da bude sličan onome koji je Srbija ranije potpisala sa Hrvatskom i Crnom Gorom, a koji se odnosi se na ustupanje dokaza, kao i na mogućnost rešenja problema dupliranja procesa.\nBiH i Srbija: Sporazum tužilaštava ukida paralelne istrage\nPostignutim dogovorom o unapređenju saradnje tužilaštva BiH i Srbije zadovoljan je glavni tužilac Haškog tribunala Serž Bramerc, koji je o tome razgovarao sa tužiocem Vladimirom Vukčevićem.\n„Razgovarali smo i o regionalnoj saradnji i Sporazumu koji Srbija i BiH pripremaju sa ciljem da se u budućnosti spreče paralelne istrage. Razgovarali smo o potrebi da se prevaziđu ti problemi koji i dalje postoje u regionalnoj saradnji i za dve nedelje, na Brionima ćemo imati sastanak sa svim tužiocima iz regiona. Tada ćemo se posvetiti tim problemima, tako da paralelnih istraga više ne bude, kao i da između službi u regionu postoji jasna komunikacija“, najavio je Vukčević.\nZnačaj potpisivanja ovog sporazuma ističu i u dva tužilaštva.\nBruno Vekarić, zamenik srbijanskog tužioca za ratne zločine, veruje da će sporazum značajno unaprediti dalju regionalnu saradnju.\n“Upravo je stigla saglasnost ministartsva pravde Republike Srbije, a pre dva dana je ministarstvo pravde BiH dalo saglasnost i sada su sklopljeni svi uslovi da se potpiše taj sporazum sa BiH koji će biti veoma značajan za regionalnu saradnju”, ocenjuje Vekarić.\nBoris Grubešić, portparol tužilaštva BiH, kaže da je pre nekih mesec dana održan sastanak radnih grupa Srbije i BiH u Sarajevu, na kojem je su dogovarani detalji sporazuma, ali da se napori u vezi sa potpisivanjem ovog dokumenta čine već nekoliko godina.\n“Sporazum se odnosi na određene detalje u radu na predmetima, on donosi i određena rešenja za probleme u vezi sa dupliranim procesima koji se vode u tužiteljstvima BiH i Srbije. Korektno je sačekati da sporazum zaživi i postane pravno valjan i nakon toga će se moći reći više detalja o svemu tome”, kaže Grubešić.\nStvoriće se uslovi za rešavanje sporova\nOn ističe da bi ovim sporazumom bili stvoreni uslovi za rešenje mnogih slučajeva, a posebno slučaja Jovana Divjaka.\n“Siguran sam da će ovim sporazumom biti stvoreni uvjeti za rješavanje sporova i problema koji su bili do sada”, naglasio je Grubešić.\nI beogradski advokat Dragoljub Todorović, iz Fonda za humanitarno pravo, veruje da će ovim sporazumom biti otklonjene mnoge dileme oko načina rešavanja aktuelnih i drugih sporova.\nRovovska borba sa Srbijom za državljane BiH\n“ Ne znam tačno šta sadrži taj sporazum, ali bilo šta da su se sporazumeli je vrlo značajno, kako ne bi dolazilo do dupliranja tih sudskih postupaka kao što je bilo sa “Dobrovoljačkom ulicom” i “Tuzlanskom kolonom” – slučajevi Ganić, Divjak, Jurišić… U tom sporazumu je verovatno precizirano kako će se rešavati ti procesi za ratne zločine koje vode i bosansko-hercegovačko i srpsko pravosuđe. Ako je to rešeno, to je odlično i to je veliki napredak. To će ubrzati postupke i doprineti da se izvedu pred sud ratni zločinci, a to će dalje doprineti stabilizaciji odnosa između Srbije i BiH, i suočavanju s prošlošću”, smatra Todorović.\nSarajevo: Protest građana u znak podrške generalu Jovanu Divjaku, 05. mart 2011.\nNedavni slučajevi hapšenja nekadašnjeg člana bosansko-hercegovačkog Predsedništva Ejupa Ganića u Londonu i generala Jovana Divjaka u Austriji, i zahtevi za njihovim izručenjem, kao i sudski proces Iliji Jurišiću za slučaj “Tuzlanska kolona”, snažno su poljuljali odnose dve zemlje i pokazali neophodnost jednog ovakvog sporazuma.\nIpak, branilac Ilije Jurišića, advokat Đorđe Dozet, skeptičan je, jer kako kaže, sličan sporazum postoji sa Hrvatskom, pa on funkcioniše onako kako se očekivalo.\n“Što se tiče refleksije tog sporazuma na predmet Ilije Jurišića, ja ne verujem da će imati bilo kakav uticaj na stanje predmeta ovde, jer ne verujem da će takav sporazum uključivati predmete koji su živi, odnosno gde je započet glavni pretres. Mi imamo, već, jednu prvostepenu presudu, imamo rešenje kojim se ukida ta presuda, dakle, nije faza postupka u kojoj bi jedna država prepustila drugoj gonjenje za takav predmet”, rekao je Dozet.\nDozet smatra da bi sporazum mogao da se odnosi, eventualno, na neke druge optužnice koje se nalaze pred Većem za ratne zločine u Beogradu, a za koje se u sarajevskom Tužilaštvu smatra da nema osnova za krivično gonjenje tih istih lica.\n“Kako će se to konkretno reflektovati na “Tuzlansku kolonu”, to ćemo tek videti. Ali ne verujem i borićemo se svim sredstvima da bilo kakav sporazum ima uticaj na predmet Ilije Jurišića. On želi da u Srbiji bude pravosnažno završen njegov predmet, jer je tu i započet”, kazao je Dozet.


Jača saradnja banjalučkog i Aerodroma "Nikola Tesla" - Studio B\nJača saradnja banjalučkog i Aerodroma „Nikola Tesla“ Tanjug\nEkonomijaEkonomija Pocetna 16. 04. 2018. 16:42:14\nUnapređenje saradnje, aktivnosti u sferi komercijalnog poslovanja, uključujući pomoć pri dovođenju novih avio-kompanija u Banja Luku, bile su glavne teme današnjeg razgovora u Beogradu između čelnih ljudi Aerodroma „Nikola Tesla“ i Međunarodnog aerodroma Banja Luka.\nSaradnja dva aerodroma zasnovana je na tehničkoj pomoći, koju stručne službe beogradskog aerodroma pružju kolegama u Banja Luci. Stručna pomoć predstavlja donacije aerodromske opreme i obuke koje Centar za stručno osposobljavanje pruža u oblasti poslova iz zemaljskog opsluživanja.\nSastanku su u ime Aerodroma „Nikola Tesla“ prisustvovali i izvršni direktor Raša Ristivojević, direktor Tehnike Dragan Dimitrijević, direktor Obezbeđivanja Vladimir Mićić, direktor Komercijalnog poslovanja i marketinga Miodrag Mirković, kao i Dario Srdić, šef službe Prihvata i otpreme Međunarodnog aerodroma Banja Luka.\nPredstavnici menadžmenta aerodroma Banja Luka su, u pratnji kolega sa beogradskog aerodroma, obišli Aerodrom „Nikola Tesla“, gde su se upoznali sa tehnologijom prihvata i otpreme putnika i prtljaga, opslugom vazduhoplova, kao i izvršenim investicijama u cilju modernizacije i unapređenja infrastrukture Terminala 1 i Terminala 2, navodi se u saopštenju.


iAnatomija: IntesaMobi (Srbija)\nOd sada možete platiti račun ili obaviti bilo koje drugo bezgotovinsko plaćanje, sa bilo kog mesta, u bilo koje vreme, jer banka je u Vašim rukama!\nIntesaMobi je nova i jedinstvena usluga Banca Intesa, koja Vam omogućava da putem mobilnog telefona obavljate finansijske transakcije potpuno sigurno. Usluga je dostupna 24 sata svih sedam dana u nedelji, bilo gde da se nalazite, a da imate mobilni telefon pri ruci.\nplatite mesečne i druge račune,\nproverite stanje i promet po svim računima i kreditnim karticama koje imate u Banci,\nproverite kursnu listu,\nobavljate menjačke poslove,\nproverite datum isteka dozvoljenog prekoračenja po tekućem računu,\nAktiviranje usluge je besplatno! Zahtev za korišćenje Intesa Mobi usluge možete podneti u bilo kojoj ekspozituri Banca Intesa. Dovoljno je da imate Intesa Osnovni, Hit ili Magnifica tekući račun.\nNakon ugovaranja usluge, putem SMS-a, u roku od 24h na broj mobilnog telefona koji ste prijavili u banci dobićete link za preuzimanje i instaliranje aplikacije. Proces instaliranja se odvija automatski, jednostavnim prihvatanjem poruke. Nakon instaliranja aplikacije potrebno je da pokrenete aplikaciju (aplikacija se pokreće sa lokacije gde se smeštaju i ostale aplikacije na Vašem telefonu), i unesete aktivacioni kod koji ste dobili u zatvorenoj koverti prilikom ugovaranja usluge. Po uspešnom aktiviranju usluge potrebno je da u aplikaciji definišete mPIN kod, koji ćete ubuduće koristiti za pristup aplikaciji.\nNaknada za korišćenje usluge Intesa Mobi naplaćuje se nezavisno od Troškova održavanja tekućeg računa i iznosi 50 dinara.\nAplikaciju besplatno mozete preuzeti odavde. Pogledajte ostale aplikacije iz nase galerije.


Bankomati - Blic Online\nHAKERI ODNELI VIŠE OD MILION EVRA Na meti bankomati u dve susedne države\nPre desetak dana na području BiH izvršena je jedna od najvećih pljački bankomata. Policija u Bihaću uhapsila je dvojicu ukrajinskih državljana kod kojih je pronađeno oko 100.000 KM.\nODNELI 50.000 EVRA Ukrajinci opljačkali bankomat, određen im pritvor\nKantonalni sud u Bihaću odredio je pritvor dvojici državljana Ukrajine koji su uhapšeni u nedelju nakon što su iz bankomata ukrali 100.000 maraka.\nPOTRAGA ZA DOBRO ORGANIZOVANOM GRUPOM Koristili sofisticiranu opremu, iz tri bankomata odneli oko 150.000 evra\nNOVI "TREND" U HOLANDSKIM BANKAMA Posle više napada na blagajne pronađeno rešenje\nPolicija iz Gornjeg Vakufa u noći između utorka i srede sprečili su pljačku bankomata „UniCredit banke“ u ulici Kralja Tomislava, potvrđeno je danas iz Ministarstva unutrašnjih poslova Srednjobosanskog kantona.\nNeuhvatljiva razbojnička banda juče u 2.10 časova nastavila pljačkaški pohod kad je u Kupresu eksplozivom raznela bankomat u Tržnom centru “Kupres” te pobegla sa plenom.\nSERIJA NAPADA NA BANKOMATE Lopovi opljačkali banke u devet gradova u Srbiji\nBankomati u devet gradova u Srbiji u nedelju su bili meta lopova. Za razliku od uobičajenih slučajeva, kada se kopiraju lični pin brojevi i prave lažne kartice kojima se sa drugih mesta krade novac, prevaranti su ovog puta fizički nasrnuli na aparate. Tako su pokušavali da dođu do svih novčanica u bankomatima, ali se ne zna koliko su novca odneli, pišu "Večernje Novosti".\nPROŠLO JE POLA VEKA Pre 50 godina pojavili su se prvi bankomati\nBankomati, mašine iz kojih može da se podiže novac, uvedeni su pre 50 godina. Te nekad neobične mašine sada su svuda i verovatno će i dalje dugo biti potrebne uprkos velikim promenama u načinima plaćanja na svetu.\nNAJVIŠE PARA POTROŠILA DIJASPORA Strani građani sa svojih kartica u bankama u BiH lane podigli milijardu KM gotovine\nGrađani iz inostranstva su lane u BiH na bankomatima digli para i karticama platili roba i usluga 170 miliona KM više nego godinu pre.\nOzloglašena BRAĆA TRAMP uhapšena zbog pljački silnih bankomata\nItalijanska policija saopštila je danas da je uhapsila dva brata koji su osumnjičeni da su opljačkali desetine bankomata u blizini Torina noseći pritom maske sa likom američkog predsednika Donalda Trampa.\nRUMUNSKA BANDA ukrala MILION I PO KUNA sa hrvatskih bankomata\nKoliko ste puta u žurbi ka poslu, fakultetu ili školi poželeli da podignete novac, a u blizini nigde nije bilo bankomata banke čiji ste klijent? Sigurno ste nebrojeno puta pomislili kako bi bilo olakšavajuće da podignete vašu gotovinu sa bilo kog bankomata, a da prođete bez plaćanja bez provizije.\nSve što treba da znate o bankarstvu u 5 slika\nMožda zvuči neverovatno ali prve banke nastale su još u srednjem veku. Možda nisu izgledale kao što izgledaju danas, ali ne znači da novac nije pronašao svoj način da kruži.\nCarinici pronašli opremu za zloupotrebu kartica na bankomatima\nCarinici na graničnom prelazu Gradina pronašli su kod jednog državljanina Bugarske opremu za očitavanje kreditnih kartica, takozvanu "libansku klopku", koja se koristi za zloupotrebe na bankomatima, saopšteno je danas.\nU Nemačkoj PALA bosansko-crnogorska banda: Čeličnim sajlama ČUPALI BANKOMATE\nKriminalistička policija u Luneburgu uhapsila je osam članova organizovane kriminalne grupe iz Bosne i Hercegovine i Crne Gore, koji se terete za više krađa bankomata širom Nemačke.\nModerni bankomati u službi štediša\nPrateći potrebe i očekivanja građana, ProCredit banka je dodatno poboljšala svoje modele štednje i svim štedišama omogućila da svojim ulozima mogu u svakom momentu slobodno da raspolažu, ali i da mogu u svakom momentu da ih podignu na specijalnim eurskim bankomatima u okviru Zone 24/7 ProCredit banke.


O CDS Consulting – CDS\nCDS Consulting d.o.o. je konsultantska firma u stoprocentnom ženskom vlasništvu, specijalizirana za međunarodni razvoj i osnovana i registrovana 2015. godine u Sarajevu, Bosna i Hercegovina. CDS Consulting je proizvod dugogodišnje želje stručnjaka za razvojne projekte koji rade za ovu firmu i koji su željeli stvoriti organizaciju koja će doprinijeti pokretanju ljudskog i društvenog napretka i željenog učinka. Mi smo prepoznati od strane lokalnih razvojnih stručnjaka kao kreativna firma u kojoj mogu ostvariti profesionalni napredak i vizije.\nCDS Consulting djeluje u izazovnom i zahtjevnom razvojnom okruženju u različitim sektorima i područjima: od ekonomskog razvoja, uprave, vladavine prava i demokratije do upravljanja provedbom programa u različitim fazama njihovog životnog ciklusa. Naše bogato iskustvo omogućuje CDS Consulting da bude fleksibilna, svestrana, i odgovorna organizacija.


Otvaranje bioskopa Eurocinema - konferencija za štampu\nOd subote 27. februara 2010. godine, Subotica će imati još jedan stalni bioskop u amfiteatru Otvorenog univerziteta. Bioskop pod nazivom „Eurocinema“ će na programu najvećim delom imati filmove evropske produkcije nagrađivane na prestižnim festivalima i negovati tradiciju autorskog filma u cilju unapređenja i negovanja savremene kulture u gradu Subotici.\nPress konferencija - novi kulturno-medijski projekat\nPress konferencija je održana povodom pokretanja novog kulturno-medijskog projekta Otvorenog univerziteta Subotica.\nProgramsko/sadržajnu okosnicu novog projekta čine 3 celine:\n1. Bioskop EUROCINEMA - prvi bioskop evropskog filma u Srbiji\n2. Galerija Otvorenog univerziteta - mesto predstavljanja autentičnog likovnog stvaralaštva\n3. Četiri tribine - Otvorena knjiga, Agora, Politea i Društvo znanja\nDečija Maškarada 2009\nTrenutno najveći projekat čija je realizacija u toku je projekat Trek.\nU decembru 2007. godine sa realizacijom je otpočeo projekat Trening za ekološku Srbiju (Trek), koji se sprovodi u saradnji sa Univerzitetom iz Ženeve, Fakultetom za ekologiju Futura, a uz podršku Ministarstva zaštite životne sredine Republike Srbije.\nU okviru navedenog projekta održane su fokus grupe u 11 gradova širom zemlje.\nDana 22. decembra (utorak) u saradnji Otvorenog univerziteta (OU), Gerontološkog centra iNacionalne službe za zapošljavanje (NSZ) održana je svečanost dodele diploma povodom zajedničke realizacije projekta «Obuka za gerontodomaćice»\nNakon položenog ispita iz teorijskog i praktičnog dela, 19 polaznica steklo je znanja i veštine i usavršilo se iz mnogih oblasti negovanja i pružanja pomoći starijim osobama.


Prikazivanje članaka po tagu zapošljanvanje\nsubota, 30 mart 2019 21:45\nPosle 37. Sajma zapošljavanja u Somboru zaključak: Itekako ima posla i potrebe za radnicima, čak 500 novih radnih mesta nude poslodavci\n* U Somboru je u petak, 29. marta u salama Sportskog centra „Soko“ održan 37. Sajam zapošljavanja u organizaciji Nacionalne službe za zapošljavanje\nSvi oni koji su u potrazi za poslom imali su priliku da se lično upoznaju sa poslodavcima koji su iskazali potrebu za novim radnicima, sa opisom posla, uslovima rada i drugim bitnim elementima u vezi sa zapošljavanjem.\nNa sajmu je prisustvovalo 45 poslodavaca koji su ponudili oko 500 radnih mesta, a zainteresovani su mogli da konkurišu za pozicije magacionera, operatera u proizvodnji, CNC operatera, ugostitelja, ekonomiste, pravnika, tehnologa, psihologa. Poslodavcima su bili potrebni i vozači svih kategorija, trgovci, kasiri, profesionalni vojnici, šivači, obućari, tapetari, vozač instruktor, gerontodomaćice, lični pratioci dece, komercijalisti, veterinarski tehničari, poljoprivredni tehničari i druge pozicije.\nU ime grada Sombora Sajmu zapošljavanja je prisustvovao gradski većnik za oblast finansija i privrede Sava Dojić, koji je ovom prilikom istakao da grad ima dobru višegodišnju saradnju sa Nacionalnom službom za zapošljavanje i da podržava sajam, jer koliko je važno za ljude koji su posetili sajam da bi došli do zaposlenja, toliko je to važno i za sam grad.\nDirektor Nacionalne službe za zapošljavanje – filijala Sombor Sekula Tanjević je izrazio nadu da će radna mesta koja nude poslodavci biti što više popunjena.\nSledeći sajam Nacionalna služba za zapošljavanje organizuje u Kuli, u četvrtak, 4. aprila 2019, u sali Mađarskog kulturnog centra „Nepker“.


Bugarski premijer: Ulazak u evrozonu – jedini spas u situaciji sa virusom korona - Sputnjik Srbija\n23:10 25 Septembar 2020\nBugarski premijer: Ulazak u evrozonu – jedini spas u situaciji sa virusom korona\n19:49 21.04.2020 Preuzmite kraći link\nPristupanje Bugarske u „čekaonicu“ evrozone može da postane jedini spas u kontekstu virusa korona, izjavio je premijer te zemlje Bojko Borisov.\n„Nije slučajnost to što je juče direktorka Međunarodnog monetarnog fonda Kristalina Georgijeva rekla da je to (stupanje u evrozonu) pravi potez, sa čime se složila i predsednica Evropske komisije Ursula fon der Lajen. Siguran sam da je to, posebno ukoliko se kriza sa koronom nastavi, jedini korak ka spasenju“, izjavio je Borisov na konferenciji za štampu Saveta ministara.\nOn je takođe izrazio nadu da će do kraja nedelje biti spremni i poslati svi dokumenti koju se tiču ulaska Bugarske u „čekaonicu“ evrozone.\nBugarska samo odložila na kratko pristupanje evrozoni\nBorisov je 10. aprila izjavio da će Bugarska ponovo pretendovati na pristupanje tom mehanizmu i izrazio žaljenje što je u februaru odlučila da odloži ulazak.\n„Nismo odustali od plana, već smo prosto rešili da usporimo sa njim, kako bismo ubedili ljude (da je pristupanje evrozoni prava odluka). Ova kriza je pokazala da će oni koji su u evrozoni i ‘čekaonici’ ─ imati milijarde evre za oporavak od krize, dok će ostali ulaziti u dugove i imati ogromne kamate. Zbog toga smo usporili tempo na mesec-dva, ali ćemo za nedelju ili dve sve nadoknaditi. Do kraja aprila“, izjavio je Borisov prošle nedelje.\nPrema mišljenju bivšeg bugarskog ministra ekonomije Nikolaja Vasiljeva, Bugarska ne bi trebalo da pretenduje na ulazak u evrozonu samo zbog „velikog novca“.\n„Potrebno nam je malo više dostojanstva ─ da kažemo da smo finansijski stabilni, da se dobro razvijamo i da možemo da doprinesemo stabilnosti evrozone“, rekao je on sredinom aprila.\nRanije je bugarski predsednik Rumen Radev izrazio zabrinutost da bi ulazak u evrozonu mogao da dovede do pada životnog standarda. Više puta je kritikovao planove vlade i zamenik predsednika Narodne skupštine Bugarske Veselin Mareški, pozivajući da se sprovede referendum među stanovništvom.\nZbog korone se odlaže pristupanje Bugarske evrozoni\nkoronavirus, evrozona, Bugarska, Bojko Borisov


► Rajić: Eksperti neće zaustaviti iseljavanje mladih iz Srbije\n"Odliv radne snage ne mogu zaustaviti neke ad hok (samo za ovu svrhu) mere, ljudi odlaze iz Srbije, ne samo zbog niskih plata, već i zato što je loša organizacija cele države", rekao je Rajić agenciji Beta.\nRajić je rekao da "ljudi sada više putuju i vide kako države funkcionišu i da su bolje organizovane i bivše republike i zemlje u okruženju pa i Bugarska koja je bila gora od Srbije".\n"U Srbiji čovek svaki dan ima stres zbog nečega, čekanja kod lekara, kolapsa u saobraćaju zbog čega kasni da uzme dete iz vrtića, i niza drugih stvari, pa odlaze sa celom porodicom i kada imaju pristojne plate", rekao je Rajić.\n"Strane kompanije otvaraju fabrike u Srbiji samo zato što je jeftina radna snaga, a uz to se i subvencionišu. Opterećenja na plate trebalo bi smanjiti pre svega za visokotehnološke firme koje bi u tom slučaju više platile stručnjake i sprečile odliv", rekao je Rajić.\nDržava, kako je rekao, mora da obezbedi da oni koji imaju intelektualni kapacitet predvode društvo i da bude spremna da sprovede dobre mere koje će možda eksperti i predložiti jer često predlozi i reforme završe u "fioci".\n"Hrvatska je počela da zaustavlja iseljenje jer je uređenija zemlja od Srbije, a prosečne plate su blizu 1.000 evra, pa se oni koji rade u Austriji za 1.700 do 2.000 evra zbog visokih troškova već vraćaju", rekao je Rajić.\nIstakao je da će se to dogoditi u Srbiji kada se društvo efikasnije organizuje, a razlike u zaradama i troškovima u zemlji i evropskim zemljama u kojima rade smanje i svedu na "klackalicu".\nNeophodno je, kako je rekao, reformisati i penzioni sistem "da ljudi u penziji ne bi bili prosjaci".\nSrbiju bi u narednim godinama moglo da napusti i do 25 odsto školovane i mlađe populacije, a čak i sa mogućim prilivom migranata koji u Srbiji žele da se nastane ona će, kao i ceo Balkan,...\nDržavni sekretar u Ministarstvu spoljnih poslova izjavio je u Diseldorfu da Srbija ne gleda blagonaklono na veliki odliv stručnjaka koji se školuju u Srbiji a onda odlaze u zapadne države poput...


Guše nas nevidljive čestice - Užicka Republika Press\nPo količini PM 10 čestica koje su od 2010. obavezan regulatorni parametar za određivanje kvaliteta vadzuha i u Srbiji, Užice spada u treću najgoru kategoriju zagađenih gradova u anašoj zemlji. Ove rezultate zadnje tri godine svakodnevno meri automatska stanica koju je u Omladinskoj ulici u Užicu, 2012.godine postavila Agencija za zaštitu životne sredine.\nAutomatska merna stanica u Užicu jedna je od 28 koliko ih je ukupno u Srbiji au nadležnosti Agencije za zaštitu vazduha Foto–URP\nNova Uredba propisuje da je 35 dana u godini dozvoljeni interval sa povećanom koncentarcijom PM 10 čestica, koje su zbog svog aerodinamičkog prečnika minimalne i opstaju lebdeći u vazduhu, tako da lako ulaze u disajne puteve i izazivaju negativan uticaj na zdravlje ljudi.\nS druge strane, po koncentaciji čađi (PM10 čestice i čađ odnose na istu vrstu zagađenja,ali se dobijaju različitim tehnikama merenja) koje meri Zavod za javno zdravlje u našem gradu je 80 dana godišnje povećano zagađenje.\nMerenje čađi dobro kvanitifikuje zagađenje koje je evidentno u Užicu, ali procena kvaliteta vazduha, shodno važećoj uredbi, ocenjuje se isključivo na osnovu merenja PM10 čestica, objašnjava za projekat „Informisani lakše dišemo“ Dragan Čučković, specijalista toksikološke hemije iz Zavoda za javno zdravlje.\nDo kraja ove sezone imaćemo oko 100 rezultata merenja PM 10 čestica koje ćemo uporede sa rezultatima na automatskoj mernoj stanici, ističe Dragan Čučković iz ZZJZ Foto–URP\nOn objašnjava da je 50 g/m3 -mikrograma po metru kubnom dozvoljena dnevna vrednost koja ne sme biti prekoračena više od 35 puta (ili dana) u toku kalendarske godine. Dozvoljena srednja godišnja vrednost je 40g/m3, dodajući da je u gradovima u kojim se beleži prekoračenje ovih vrednosti stanovništvo u riziku od zdravstvenih problema.\nIstiče da je u Srbiji je tek 2010. godine, PM 10 uveden kao obavezan regulatorni parametar na osnovu koga se određuje kvalitet vazduha, dok se u svetu ova metoda primenjuje od 90-tih godina prošlog veka.\nPored prirodnih izvora, najznačajniji izvori ovih čestica uključuju procese sagorevanja u termoelektranama i saobraćaju, u komunalnim i individualnim ložištima.To su najčešće produkti nepotpunog sagorevanja\nMerenje čađi na Zelenoj pijaci u Užicu pokazuje efekte gasifikacije Foto–URP\nU Užicu na mernom mestu Zelena pijaca i dalje merimo čađ, a prosečni godišnji rezultati pokazuju da je po ovom parametru u našem gradu 80 dana godišnje povećano zagađenje, ukazuje Čučković. On dodaje da ovi rezultati ulaze i u godišnji izveštaj Agencije za zaštitu životne sredine o kvalitetu vazduha.\nIzolacija stambenog i poslovnog prostora je polazna tačka ka čistijem vazduhu, jer se time utiče na smanjenje količine goriva a samim tim i izbacivanje čestica u vazduhu.\nNaredni korak je nabavka kotlova i peći sa boljim procesom sagorevanja, čišćenje dimnjaka jednom godišnje i upotreba što kvalitetnijeg goriva.\nLoženjem uglja u vazduh se oslobađa najviše čestica, slede drva i pelet, a atmosfera se najmanje zagađuje upotrebom prirodnog gasa.\nRazvijene zemlje upravo su gasifikacijom smanjile prisustvo PM 10 čestica u vazduhu i zato njihovi građani dišu kvalitetniji vazduh i imaju manje respiratornih problema, kaže Čučković. On upozorava da se obrati pažnja i na izduvne uređaje na automobilima koji dodatno utiču na zagađenje vazduha.\nKarakteristika praćenja efekata čestica PM10 na zdravlje stanovnika je što je veći broj dana populacija izložena povećanim vrednostima PM10 ili čađi , beleži se više slučajeva obolevanja. Nadalje, veće prekoračenje dozvoljenih dnevnih vrednosti dovodi do većeg broja obolevanja. Svesti broj dana sa prekoračenim koncentracijama na ispod 35 u toku godine misli da nijednom gradu u Srbiji nije uspelo Užički Zavod za javno zdravlje postavio je uređaj za merenje PM 10 čestica na Narodnom pozorištu. Do kraja ove grejne sezone imaće oko 100 rezultata koje će moći da uporede sa rezultatima na automatskoj mernoj stanici.\nUređaj za merenje PM 10 čestica koji je postavio ZZJZ iz Užica pokazuje efekte gasifikacije Foto–URP\nUređaj smo postavili jer hoćemo da uporedimo naše i rezultate automatske merne stanice. Rezultati merenja PM10 na automatskoj mernoj stanici ne pokazuju očekivano smanjenje usled efekata gasifikacije, koje je uočeno u merenju čađi na Zelenoj pijaci, ističe Čučković.\nNa kraju ove godine prikazaćemo rezultate i ako se ustanovi da se rezultati značajno razlikuju, u odnosu na one koje daje automatska merna stanica, ZZJZ uputiće predlog da grad ili država na Trgu kod stare Pošte postave merno mesto za PM10, kaže on.\nIz stručnog ugla objašnjava da lokacija automatske merne stanice u Omladinskoj nije najmerodavnija, jer je opterećena saobraćajem u tranzitu, autobuskim stajalištem i divljim parkingom, što po njegovim rečima, značajno ometa tačnost merenja čestica\nČučković ističe da Grad ima zakonsku mogućnost da organizuje dodatnu mrežu monitoringa vazduha sa akreditovanom ustanovom koja ima odobrenje nadležnog ministarstva da meri propisane parametre aerozagađenja. Užički Zavod za javno zdravlje sve to ima, a spremni smo da uložimo sopstvena sredstva i za narednu sezonu nabavimo kvalitetan uređaj za merenje PM10 čestica kako bi pratili i predlagali mere za poboljšanje kvaliteta vazduha u gradu u kome živimo, kaže Čučković.\nRezultati ZZJZ pokazuju da se u Krčagovu godinama unazad nezavisno od grejne sezone beleži povećan sadržaj nikla,olova i kadijuma u taložnim materijama. Čučković tvrdi da još uvek nije ustanovljeno odakle potiče sadržaj ovih metala, da li iz proizvodnih pogona u industrijskoj zoni u Krčagovu ili iz bolničke kotlarnice koja i dalje koristi mazut.\nPogled ka Terazijama i delu Pore Foto–URP\nInače, priča o zagađenju vazduha decenijama unazad u Užicu počinje da se ponavlja prvom potpalom i pušenjem odžaka.\nMali je procenat građana kojima je ovo tema za svako godišnje doba i sve uslove. Svaki pojedinac mora da razmišlja i preduzima korake kako bi zimi imali bolji vazduh.\nOdređene gradske službe treba da pronađu način i da steknu uvid u količine prodatog uglja, drva i drugih sirovina koje građani Užica koriste za loženje, a neophodan je i katastar zagađivača.\nI tako sitni pojedinačni i kolektivni koraci vode ka rešavanju jednog od brojnih ekoloških problema sa kojima se Užice suočava.\nNečinjenje treba da prepozna kaznena politika, a sankcionišu inspekcije u čijoj nadležnosti je kvalitet vazduha.\nAko ni na to nismo spremni, naši naslednici će se negde u tuđini sećati onih koji od sopstvenog pepela nisu uspeli da im sačuvaju Užice bez zagađenog vazduha.


Đoković: Congu respektujem, ali optimista sam\nRTS\t15.01.2019 16:02\nSrpski teniser Novak Đoković izjavio je da veoma ceni Francuza Žoa-Vilfreda Congu, protivnika u 2. kolu Australijan opena, i da očekuje zanimljiv duel.\nSvetski broj jedan uspešno je krenuo napad na rekordnu sedmu titulu u Melburnu pobedom nad Mičelom Krugerom od 3:0 (6:3, 6:2 i 6:2), a u narednoj rundi čeka ga Conga.\n"On je veliki teniser, šampion, neko ko je bio uspešan i među 10 najboljih. Igrao je i finala na gren slemovima... Snažan je, dobar server, ima puno oružja i znam šta mogu da očekujem. Igrali smo mnogo puta jedan protiv drugoga, znao sam i da gubim... Prilazim meču kao bilo kom drugom, sa respektom prema protivniku, ali i sa optimizmom", rekao je Đoković, a prenosi ATP.\nĐoković kaže da se, za razliku od prošlogodišnjeg dolaska u Australiju, sada oseća mnogo bolje.\n"Situacija je mnogo drugačija, tada sam imao problem sa laktom, a sada dobrih šest meseci je iza mene. U dobroj sam poziciji, verujem da mogu da nastavim sa dobrim igrama", poručio je on.\nBiće to 23. međusobni meč Đokovića i Conge a rezultat je 16-6 u korist srpskog asa.


Odložen 28. Međunarodni festival klasike "Vršačka pozorišna jesen" - biznis24.rs\nOdložen 28. Međunarodni festival klasike “Vršačka pozorišna jesen”\nU deset festivalskih dana pored predstave „Pokondirena tikva“, NP Sterija u selekciji bile su i predstave: „Ko se boji Virdžinije Vulf“ u režiji Lene Udovički, a u produkciji BDP i Kazališta Ulysses Brioni Republika Hrvatska, „Kaligula“ u režiji Snežane Trišić – produkcija NP Beograd, „Ženidba i udadba“ u režiji Jane Maričić – produkcija Knjaževsko srpskog teatara iz Kragujevca.\nPredstave na festivalu trebao je da ocenjuje žiri u sastavu: Aleksandar Milosavljević- teatrolg, Dragana Varagić-dramska umetnica i Miloš Latinović, direktor Bitef teatra. Pored nagrade za najbolju predstavu festivala dodeljuju se i nagrade: za najbolju režiju, glumca, glumicu, mladog glumca, specijalna nagrada i nagrada za najbolju predstavu po oceni publike.\nPored takmičarskih predstava bile su predviđene predstave za decu, izložba akademskog slikara Dragan Stojkova – „ Moj život u teatru“, promocija monografije: Feliks Pašić – Ta divna ženska bića: U pozorištu Mire Stupice, koju je priredio Aleksandar Milosavljević, Okrugli sto: Festival u doba korone, predstava u čast nagrađenih „ Frenki i Džoni“ u produkciji BeoArt-a iz Beograda.\nPrenosimo saopštenje Festivalskog odbora: “Festivalski odbor međunarodnog festivala klasike „Vršačka pozorišna jesen“, usled nepovoljne epidemiološke situacije sa virusom\n-19, a radi očuvanja zdravlja publike, glumaca i ostalih učesnika, doneo je odluku o odlaganju ovogodišnjeg festivala, koji je po planu trebalo da se održi od 23. oktobra do 1. novembra. 28. po redu festival „Vršačka pozorišna jesen“, u potpunosti je bio isplaniran i pripremljen, tako da je njegovo održavanje pomereno do trenutka kada epidemiloška situacija u zemlji to bude dozvoljavala. Festivalski odbor, zahvaljuje se pozorištima, gostima i učesnicima, brojnoj publici na razumevanju i odgovornosti, uz želju da se što pre vidimo u NP „Sterija“ Vršac.”\nNa predlog direktora i selektora Festivala Đure Mrđe, festival će se održati u prvoj polovini 2021. godine u opciji su tri termina za održavanje 28.Festivala klasike.\n„Kaligula“ · „Pokondirena · „Trišić” · beograd · bile · boji · Brioni · dana · deset · festivalskih · HRVATSKA · Kazališta · Ko · Lene · Pored · predstave · produkcija · produkciji · Republika · režiji · selekciji · Snežane · Sterija · tikva · Udovički · Ulysses · Virdžinije · Vulf“